Bantuan rentas sempadan ke kubu pemberontak Syria penting: PBB

NEW YORK, 11 Jamadilawal 1443H, Khamis – Pertubuhan Bangsa-Bangsa Bersatu (PBB) menegaskan bahawa bantuan kemanusiaan rentas sempadan ke Syria kekal penting.

Berikutan itu, PBB membenarkan bantuan ke kawasan yang dikuasai pemberontak di barat laut negara itu tanpa kelulusan Damsyik.

“Bantuan rentas sempadan kekal menyelamatkan nyawa berjuta-juta orang yang memerlukan di barat laut Syria,” kata Setiausaha Agung PBB, Antonio Guterress dalam dokumen sulit yang diperoleh AFP.

Kerjasama yang jarang berlaku antara Amerika Syarikat (AS) dan Russia pada Julai membolehkan lanjutan aktiviti selama enam bulan di Bab Al-Hawa – satu-satunya lintasan sempadan bantuan sampai ke kubu pemberontak di wilayah Idlib.

Kebenaran itu bagaimanapun akan tamat tempoh pada 10 Januari.

AS dan beberapa negara Eropah percaya kebenaran PBB untuk lintasan sempadan antara Syria dan Turki harus diperbaharui secara automatik selama enam bulan tambahan, tanpa memerlukan undian baharu.

Namun Russia – sekutu penting kepada rejim Damsyik – sebelum ini telah menentang langkah berkenaan.

Mekanisme rentas sempadan telah beroperasi sejak 2020 melalui Bab Al-Hawa.

Guterress berkata, lebih empat juta orang memerlukan bantuan penting di seluruh negara.

Dalam dokumen pada Selasa, Ketua PBB itu merujuk kepada projek lain untuk operasi kemanusiaan, kali ini merentasi barisan hadapan, untuk sampai ke Idlib.

Bagaimanapun, beliau menegaskan kepentingan lintasan Bab Al-Hawa.

“Pada ketika ini konvoi rentas barisan seperti itu, walaupun digunakan secara kerap, tidak dapat meniru saiz dan skop operasi rentas sempadan,” katanya.

Guterres berkata, kira-kira 4.5 juta penduduk di Syria memerlukan bantuan pada musim sejuk ini – meningkat 12 peratus daripada tahun sebelumnya, ekoran krisis ekonomi dan pandemik global.

Hanya 2.9 peratus daripada penduduk Syria diberi vaksin sepenuhnya, menurut laporan itu.

Lebih daripada tiga juta orang tinggal di wilayah Idlib, kebanyakannya dikawal oleh pejuang jihad dan pemberontak bersekutu.

Pada bulan Jun, PBB berkata, sekitar 2.4 juta penduduk di sana memerlukan bantuan kemanusiaan. – Agensi


Indonesia didesak kawal ladang sawit elak kartel minyak kuasai pasaran

JAKARTA, 1 Zulkaedah 1443H, Rabu – Agensi antimonopoli Indonesia menggesa kawalan lebih ketat dilakukan di kawasan ladang kelapa sawit bagi mengurangkan risiko persaingan tidak adil dalam industri minyak masak.

Agensi yang dikenali KPPU kini sedang menyiasat kartel dalam sektor minyak masak yang menggunakan minyak kelapa sawit sebagai bahan mentah sekali gus menyaksikan harga runcit bekalan berkenaan melonjak sejak beberapa bulan lalu.

KPPU dalam analisis awal mendapati sebanyak lima kumpulan perniagaan di negara itu menguasai sebahagian besar kawasan ladang kelapa sawit memperoleh lebih daripada kawasan yang telah ditetapkan, kata Pengarah KPPU Marcellina Nuring dalam taklimat yang diadakan secara maya, semalam.

Beliau bagaimanapun tidak mengumumkan nama kumpulan berkenaan dan berkongsi maklumat lanjut serta saiz ladang operasi.

Indonesia kini memiliki 16 juta hektar ladang kelapa sawit termasuk yang diuruskan petani kecil, firma persendirian dan syarikat kerajaan.

Syarikat-syarikat berkenaan dibenarkan untuk mengusahakan maksimum 100,000 hektar ladang.

Marcellina berkata, pihaknya kini sedang menjalankan kajian semula isu berkenaan dan akan menyerahkan hasil analisis kepada pihak berkuasa. – Agensi


Arab Saudi tawar permit umrah kepada warga berusia 12-18 tahun lengkap 2 dos vaksin

JEDDAH, 1 Muharam 1443H, Selasa – Kementerian Haji dan Umrah Arab Saudi mengesahkan bahawa jemaah tempatan berusia 12 hingga 18 tahun boleh memperoleh permit umrah sekiranya mereka telah menerima dua dos vaksin.

Pengumuman itu disusuli dengan perasmian musim umrah 2021 pada 10 Ogos.

Lebih daripada 13,000 permit dikeluarkan untuk kumpulan umur ini, yang membolehkan mereka menunaikan umrah dan mengunjungi Masjid Nabawi.

Timbalan Menteri Haji dan Umrah, Dr Abdul-Fattah bin Suleiman Mashat berkata, permit umrah dikeluarkan menerusi aplikasi Eatmarna dan Tawakkalna, dengan sistem perkhidmatan bersepadu dan langkah-langkah pencegahan yang menjamin keselamatan dan kesihatan mereka yang ingin menunaikan ibadah umrah.

Katanya, kementerian bekerjasama dengan pihak berkuasa lain sebelum musim umrah tahun ini bagi mewujudkan mekanisme eksekutif dan persekitaran yang selamat untuk jemaah.

Beliau menegaskan mengenai keperluan mematuhi prosedur kesihatan yang ditetapkan oleh kementerian bagi memastikan keselamatan jemaah dan pekerja serta untuk mencegah penyebaran coronavirus.

“Permit umrah mesti diperoleh melalui permohonan Eatmarna dan Tawakkalna,” katanya. – Agensi


Perlu kebenaran keluar dari kawasan PKPB Klang

KLANG, 21 Safar 1442H, Jumaat – Orang ramai yang tinggal di kawasan dilaksanakan sekatan jalan raya di mukim Klang yang dikenakan Perintah Kawalan Pergerakan Bersyarat (PKPB) mulai hari ini, perlu mendapatkan kebenaran polis untuk keluar dari kawasan itu bagi tujuan bekerja dan urusan penting.

Ketua Polis Selangor Datuk Noor Azam Jamaludin berkata borang kebenaran itu boleh dimuat turun dalam laman Facebook Polis Daerah Klang Selatan.

Beliau berkata pelaksanaan sekatan jalan itu diadakan di Bayu Perdana, Sri Andalas serta Bukit Tinggi dalam mukim Klang.

“Untuk memudahkan orang ramai, pihak polis turut menyediakan sebuah balai polis bergerak di kawasan ini untuk mengendalikan borang kebenaran agar mereka tidak bersesak di balai polis berdekatan. Selain itu, mereka juga perlu mengemukakan borang daripada majikan untuk tujuan tersebut.

“Setiap permohonan, kami akan pertimbangkan sama ada ia merupakan perkhidmatan perlu atau tidak sebelum kebenaran diberi,” katanya kepada pemberita selepas melakukan tinjauan di kawasan yang dikenakan PKPB di sini, tengah malam tadi.

Turut hadir, Ketua Polis Daerah Klang Selatan ACP Shamsul Amar Ramli.

Noor Azam berkata pihaknya amat berharap masyarakat di kawasan berkenaan dapat memberikan kerjasama sepenuhnya kepada pihak berkuasa dalam usaha memerangi pandemik COVID-19.

Rabu lepas, Menteri Kanan (Kluster Keselamatan) Datuk Seri Ismail Sabri Yaakob mengumumkan, kerajaan mengenakan PKPB di zon merah iaitu Sandakan, Papar, Tuaran di Sabah dan Klang di Selangor, bermula 9 Okt susulan peningkatan kes COVID-19 di kawasan berkenaan.

Ismail Sabri dilaporkan berkata pelaksanaan PKPB adalah bagi membendung penularan COVID-19 di kawasan terbabit, selain bagi membolehkan aktiviti pengesanan kes secara bersasar dilaksana sepanjang tempoh 14 hari. – Bernama


EU bantu petani Palestin, salur dana pemulihan

RAMALLAH, 5 Rabiulakhir 1442H, Sabtu – Kesatuan Eropah (EU) menyumbang dana sebanyak AS$900,000 (RM3.6 juta) bagi keperluan petani Palestin yang terjejas akibat penindasan negara haram Israel.

Sumbangan itu merangkumi penyediaan bahan pertanian, barangan serta peralatan untuk membantu petani memulihkan perniagaan mereka.

Malah, dana berkenaan turut membantu pembinaan semula serta penggantian aset pertanian yang rosak.

EU memberitahu, seramai 88 petani Palestin dan perniagaan agro terjejas di Semenanjung Gaza akan mendapat manfaat daripada sumbangan itu.

Pertanian adalah salah satu tonggak utama ekonomi selain komponen penting dalam struktur sosial dan budaya Palestin.

“Ia adalah sumber mata pencarian utama Palestin yang menghadapi banyak cabaran di kawasan yang dijajah, “ kata wakil EU, Sven Kühn von Burgsdorff.

Von Burgsdorff berkata, sumbangan itu akan membantu memerangi kemiskinan dan mewujudkan pekerjaan di tengah kadar pengangguran dan kemiskinan yang tinggi.

Katanya, dana itu juga salah satu usaha membangunkan Palestin sebagai sebuah negara yang merdeka pada masa depan dengan ekonomi berdaya maju. – Agensi


Banjir: Menteri Kabinet diarah batal cuti, pulang ke Malaysia segera

BENTONG, 19 Jamadilawal 1443H, Jumaat – Menteri Kabinet yang sedang bercuti dan merancang untuk bercuti diarah membatalkan percutian masing-masing, sehingga masalah bencana banjir yang melanda negara ketika ini selesai.

Perdana Menteri, Datuk Seri Ismail Sabri Yaakob berkata, mana-mana menteri yang sedang berada di luar negara, juga diarah membuat penerbangan balik ke tanah air dengan segera.

“Saya dapat banyak soalan mengenai Menteri-Menteri Kabinet yang ada bercuti, jadi mereka yang masih belum bercuti batalkan percutian masing-masing. Mana ada di luar negara balik segera,” katanya pada sidang media selepas melawat mangsa banjir di Sekolah Kebangsaan Bukit Piatu di sini, hari ini.

Menurut Ismail Sabri, beliau juga terpaksa membatalkan lawatan kerja ke Bangkok, Thailand yang sepatutnya diadakan pada 28 hingga 30 Disember bagi memberi tumpuan kepada isu banjir yang melanda rakyat ketika ini.

Beliau berkata, perbincangan urusan dua hala antara Malaysia dan Thailand itu akan dibawa ke tarikh lain yang akan diumumkan kelak.

Pada sidang media itu, Perdana Menteri berkata, beliau berpuas hati dengan pengurusan bencana kerajaan negeri Pahang dan majlis daerah dalam mengendalikan urusan banjir di negeri itu.

Dalam pada itu, beliau menghargai sumbangan daripada syarikat berkaitan kerjaaan dan syarikat pelaburan berkaitan kerajaan yang menyumbang RM75.8 juta sehingga hari ini.

Katanya, Program Perumahan Rakyat 1Malaysia (PR1MA) juga telah menyumbang RM5 juta bagi membantu mangsa banjir.

“Sekarang bukan beli makanan, tetapi keperluan rumah dan duit ini akan digunakan untuk bantu mangsa banjir bila mereka pulang ke rumah masing-masing kelak.

“Anggota keselamatan negara juga diminta memberi tumpuan untuk membantu kerja-kerja pembersihan rumah rakyat, apabila mereka dibenarkan pulang ke rumah masing-masing selepas ini,” katanya. – Bernama


Permaisuri Jordan label penentang gencatan senjata di Gaza sebagai penyokong kematian

AMMAN, 22 Rabiulakhir 1445H, Isnin – Permaisuri Rania dari Jordan menggesa gencatan senjata di Gaza sambil menegaskan pihak yang menentang pelaksanaan itu seolah menyokong kematian beribu-ribu orang awam.

Dalam wawancara bersama Becky Anderson dari CNN, Permaisuri Rania mengulas isu penolakan Setiausaha Negara Amerika Syarikat (AS), Antony Blinken terhadap gencatan senjata ketika berada di Amman.

Selepas bertemu dengan pemimpin Arab pada hari Sabtu, Blinken berkata, gencatan senjata di Gaza hanya akan membolehkan lebih banyak serangan Hamas.

Permaisuri Rania berkata: “Perlu ada seruan kolektif untuk gencatan senjata dan saya tahu sesetengah pihak yang menentang gencatan senjata berhujah bahawa ia akan membantu Hamas.

“Walaubagaimanapun, dalam hujah itu mereka menolak (fakta berlakunya) kematian, dan hakikatnya menyokong dan mewajarkan kematian beribu-ribu orang awam. Itu adalah tercela dari segi moral, dan tidak rasional sama sekali.”

“Jika (Israel) berjaya menghapuskan Hamas, (pada akhirnya) punca konflik ini adalah pendudukan haram (Israel), pelanggaran hak asasi manusia, penempatan haram, mengabaikan resolusi PBB dan undang-undang antarabangsa.

“Jika kita tidak menangani punca utama, anda (mungkin) boleh membunuh pejuang tetapi anda tidak boleh membunuh puncanya,” kata Permaisuri Rania.

Pada masa sama, Permaisuri Rania mengecam keadaan kemanusiaan yang dahsyat di Gaza, dan bertanya: “Berapa ramai lagi orang yang perlu mati sebelum hati nurani global kita tersedar?

“Atau adakah ia selama-lamanya tidak aktif apabila melibatkan rakyat Palestin?”

Beliau menyatakan bahawa hampir 10,000 kematian di Gaza sejak perang bermula, hampir separuh daripadanya adalah kanak-kanak.

“Ini bukan sekadar nombor. Setiap seorang daripada kanak-kanak ini adalah segala-galanya bagi seseorang,” katanya.

“Terdapat akronim di Gaza, W.C.N.S.F.: ‘Wounded Child with No Surviving Family’. Akronim ini tidak sepatutnya wujud, tetapi ia wujud di Gaza.”

Israel telah berulang kali menggesa orang awam Palestin untuk bergerak ke selatan Semenanjung Gaza, ketika ia meningkatkan serangan udara dan darat di seluruh wilayah itu.

Duta Israel ke AS, Michael Herzog memberitahu CBS’s Face the Nation pada Ahad bahawa Israel ‘membuat segala usaha’ untuk mengeluarkan penduduk awam di Gaza ‘daripada bahaya.’

Sebaliknya dia mendakwa, “Hamas sedang melakukan segala yang mereka mampu untuk memastikan penduduk awam berada dalam bahaya.”

Menyelar kenyataan itu, Rania berkata, dakwaan bahawa Israel cuba melindungi orang awam adalah ‘satu penghinaan kepada kebijaksanaan akal manusia.’

“Apabila 1.1 juta orang diminta meninggalkan rumah mereka atau berisiko mati, itu bukan perlindungan orang awam, itu pemindahan paksa,” katanya.

Rania mengakui langsung tidak percaya arahan pemindahan Israel adalah untuk kepentingan Gaza, sebaliknya yakin ia cubaan untuk ‘menghalalkan tindakan Zionis.’ – Agensi


Loh ceroboh keamanan negara, pemimpin Islam berkuasa perlu bertindak

Oleh Zuhayati Yazid

BANGI, 23 Syaaban 1443H, Sabtu – Tindakan Loh Siew Hong memohon mahkamah membatalkan pengislaman tiga anak-anak mualafnya dilihat sebagai cubaan menceroboh keamanan negara yang meletakkan Islam sebagai agama Persekutuan.

Presiden BERJASA, Ustaz Haji Zamani Ibrahim berkata, sudah sepatutnya pemimpin di negara ini terutama yang beragama Islam bangun memperbetulkan masalah tersebut.

Katanya lagi, ini adalah waktu yang paling sesuai untuk menggunakan kuasa dimiliki selepas kesucian agama Islam dinodai.

“Kerajaan perlu tunjuk dia sebenarnya membela agenda agama dan bangsa di negara ini, dan tidak perlu takut kerana membela Islam telah termaktub dalam Perlembagaan.

“Ini bermakna sesiapa yang menentang Perlembagaan adalah mengkhianati mandat yang diberikan, bangkitlah wahai pemimpinku untuk bersuara,” katanya ketika dihubungi Ismaweb.net, hari ini.

Beliau berkata, tiada guna sekiranya pemimpin majoriti Islam tidak bersuara dalam hal ini kerana mereka kini
memiliki tanggungjawab untuk menjaga agama Islam.

“Sekiranya pemimpin yang ada kuasa ini tidak mampu untuk jaga agama, saya seru rakyat di negara ini berhenti angkat mereka sebagai pemimpin kerana mereka ini tiada hawa untuk menjaga agama.

“Adakah semua pemimpin dalam kalangan mereka tidak tercabar atau tersentuh jiwa mereka untuk membela agama apabila melibatkan isu akidah seperti ini,” soalnya.

Dalam masa sama, Ustaz Zamani merayu kepada Majlis Raja-Raja Melayu untuk memainkan peranan yang bersesuaian dengan kedudukannya sebagai payung agama.

“Inilah masanya raja-raja di negeri masing-masing berperanan dan mampu memayungi agama dan rakyat dalam isu yang serius seperti ini,” katanya.

Semalam, Loh membuat permohonan membatalkan pengislaman anak-anaknya yang ditukarkan secara sepihak oleh bekas suaminya.

Pemohonan semakan kehakiman berkenaan difailkan oleh Loh di Mahkamah Tinggi Kuala Lumpur.


Mahkamah perintah Rosmah hadir perbicaraan Isnin depan

PUTRAJAYA, 27 Rabiulakhir 1443H, Khamis – Mahkamah Rayuan hari ini memerintahkan Datin Seri Rosmah Mansor hadir ke mahkamah pada Isnin ini untuk pendengaran rayuannya bagi membatalkan perbicaraan kes rasuahnya dan menggugurkan Datuk Seri Gopal Sri Ram sebagai pendakwa utama dalam kes tersebut.

Ini berikutan keputusan panel tiga hakim yang diketuai Datuk Hanipah Farikullah untuk menahan pengeluaran waran tangkap terhadap Rosmah, yang merupakan perayu dalam permohonan itu.

Hakim Hanipah berkata peguam perayu memohon perbicaraan ditangguhkan ke Isnin ini kerana perayu masih belum kembali ke Malaysia seperti yang diarahkan oleh Mahkamah Tinggi melalui perintah bertarikh 15 Oktober.

Beliau berkata peguam perayu mengakui bahawa kegagalan anak guamnya untuk hadir ke mahkamah hari ini adalah tidak mematuhi perintah Mahkamah Tinggi.

Bagaimanapun, hakim Hanipah berkata peguam bela responden (Sri Ram) telah mengemukakan bantahan terhadap kelakuan perayu yang tidak mematuhi perintah mahkamah supaya beliau kembali ke Malaysia pada 21 November dan beliau mendesak mahkamah supaya mengeluarkan waran tangkap kerana melanggar perintah mahkamah.

“Kami juga mengambil maklum penjelasan yang dikemukakan oleh peguam perayu khususnya mengenai kesilapan pihak peguam dalam menasihati perayu untuk hadir ke mahkamah hari ini. Kami juga mengambil maklum bahawa hujahan peguam perayu bahawa setakat ini perayu tidak pernah tidak hadir dalam prosiding Mahkamah Tinggi.

“Setelah mempertimbangkan sebab-sebab di atas, kami menggunakan budi bicara kami untuk menahan pengeluaran waran tangkap terhadap perayu ketika ini dan akan memberi peluang kepada perayu untuk hadir di hadapan kami seperti yang dilakukan oleh peguam perayu.

“Oleh itu, seperti yang dipersetujui oleh kedua-dua pihak, perbicaraan hari ini akan ditangguhkan kepada 6 Disember untuk sambungan perbicaraan,” kata hakim itu yang bersidang bersama hakim Datuk M. Gunalan dan Datuk Hashim Hamzah.

Pada 15 Oktober lepas, Mahkamah Tinggi Kuala Lumpur membenarkan permohonan Rosmah supaya pasportnya dikembalikan sementara bagi membolehkan beliau ke Singapura untuk melawat anaknya, Nooryana Najwa yang dijangka melahirkan anak kedua.

Hakim Mohamed Zaini Mazlan semasa membenarkan permohonan Rosmah berkata isteri bekas Perdana Menteri Datuk Seri Najib Tun Razak itu mesti kembali ke Malaysia sebelum atau pada 21 November dan pasport mesti diserahkan balik kepada mahkamah sebelum atau pada 6 Disember 2021.

Terdahulu, Sri Ram memohon mahkamah mengeluarkan waran tangkap terhadap Rosmah kerana gagal hadir ke mahkamah hari ini dan turut meminta supaya jaminannya dibatalkan kerana melanggar perintah mahkamah.

“Kita bukan bercakap tentang kanak-kanak, kita bercakap tentang orang dewasa yang tahu apa tanggungjawab dan liabiliti mereka. Perkara di sini adalah perintah tidak dipatuhi. Jika ini kes rakyat biasa, seorang Ahmad bin Abdul, Muniandy atau Ah Chong, pasti berbeza. Saya tidak tahu kenapa harus berbeza dengan Rosmah binti Mansor dan bukan Ahmad bin Abdul.

“Kita perlu berpandukan perintah mahkamah. Jika orang ramai akan mengabaikan perkara ini maka apa gunanya membuat perintah ini? Perintah biasa adalah waran tangkap mesti dikeluarkan dan jaminan mesti dibatalkan,” katanya sambil menambah bahawa Rosmah tidak seharusnya dilayan secara berbeza daripada tertuduh lain atau orang ramai akan hilang keyakinan terhadap mahkamah.

Peguam Datuk Akberdin Abdul Kader yang mewakili Rosmah berkata mereka telah menulis surat kepada pejabat pendaftaran Mahkamah Rayuan untuk memaklumkan bahawa Rosmah akan kembali ke Malaysia pada 6 Disember.

Hakim Hanipah bagaimanapun mencelah dengan berkata surat itu hanya diberikan kepada panel hakim 10 minit sebelum prosiding bermula.

Peguam Datuk Jagjit Singh yang juga mewakili Rosmah berkata beliau akan bertanggungjawab sepenuhnya atas ketiadaan Rosmah dan memohon penangguhan sehingga Isnin.

Peguam itu berkata bahawa terdapat perubahan dalam rancangan perjalanan anak guamnya selepas mengambil kira Laluan Perjalanan Lengkap Vaksini (VTL) yang baru diperkenalkan.

Hakim Hanipah kemudian bertanya sama ada Rosmah telah kembali ke Malaysia, dan Jagjit menjawab bahawa anak guamnya masih di Singapura.

Rosmah merayu terhadap keputusan Mahkamah Tinggi yang menolak permohonannya untuk membatalkan keseluruhan perbicaraan kes rasuah beliau dalam usaha untuk bebas daripada tiga pertuduhan serta menggugurkan Sri Ram sebagai ketua pendakwa dalam kes itu.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor.

Ia sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.

Pada 4 Oktober Mahkamah Rayuan menolak permohonan Rosmah untuk menangguhkan perbicaraan kes rasuahnya sementara menunggu selesai rayuan beliau dalam kes sama.

Susulan keputusan itu, Rosmah, 69, memberi keterangan sebagai saksi pembelaan di Mahkamah Tinggi pada 5 Oktober lepas. Perbicaraan dijadual disambung pada 8 Disember. – Bernama


40 universiti swasta di Afghanistan berisiko gulung tikar

KABUL, 23 Jamadilakhir 1444H, Isnin – Lebih 40 buah universiti swasta di Afghanistan berisiko untuk menutup operasi sekiranya larangan ke atas wanita untuk mendapatkan pendidikan di universiti diteruskan.

Kesatuan Universiti Afghanistan berkata, lebih 5,000 kakitangan di universiti swasta kehilangan pekerjaan susulan larangan ke atas wanita untuk mendapatkan pendidikan di universiti dikuat kuasa 21 Disember tahun lalu.

“Lebih 40 pemilik universiti juga memberitahu kami mereka tidak mempunyai keupayaan dalam kewangan bagi meneruskan aktiviti sekiranya keputusan sementara melarang pelajar perempuan ke universiti diteruskan.

“Dalam kes ini mereka terpaksa menutup pintu universiti,” kata Pengarah Kesatuan Universiti, Mohammad Karim Nasiri.

Sebahagian pemilik universiti menyatakan kebimbangan dengan situasi yang berlaku dan mereka tiada pilihan lain untuk membuat pelaburan luar daripada negaranya sendiri.

Sementara itu, beberapa pelajar dan pensyarah menggesa supaya Taliban kembali membenarkan pelajar wanita mendapat pendidikan di universiti di negara tersebut.

Seorang pensyarah,Fazal Hadi Wazeen berkata, penutupan universiti dan pusat pengajian tinggi kepada wanita bukan sahaja menjejaskan pusat akademik tetapi juga memberi kesan kepada sektor ekonomi negara.

Mereka menggesa Taliban kembali menarik balik larangan berkenaan dan memberi peluang kepada wanita untuk terus mendapat pendidikan di universiti.

Berdasarkan statistik kesatuan Universiti Afghanistan, 140 universiti di aktif di 24 wilayah di negara berkenaan.

Lebih 25,000 yang terkesan termasuk pensyarah dan kakitangan di pusat pengajian berkenaan. – Agensi


Menteri Israel kunjung Arab Saudi bukti normalisasi dah wujud

RIYADH, 14 Rabiulawal 1445H, Sabtu – Ketibaan seorang menteri Israel di Arab Saudi minggu ini menunjukkan normalisasi antara Tel Aviv dan Riyadh sudah wujud, kata Ketua Kempen Boikot dan Anti-Normalisasi (BAN), Bassem Na’eem.

Apatah lagi, kedatangan itu membabitkan Menteri Pelancongan Israel, Haim Katz yang sebelum ini bertanggungjawab secara langsung ke atas serbuan di Masjid al-Aqsa dan pencemaran puak peneroka ekstremis.

Baseem berkata, penyertaan delegasi Israel dalam acara Pertubuhan Bangsa-Bangsa Bersatu (PBB) di Arab Saudi cukup menafikan keraguan bahawa normalisasi rasmi antara Riyadh dan Tel Aviv sudah berkuat kuasa.

“Kita tidak perlu menunggu pengumuman upacara untuk mengiktiraf perjanjian berbahaya ini, yang digambarkan sebagai terbesar dan paling penting sejak berakhirnya Perang Dingin,” katanya.

Baseem turut mengecam percubaan rahsia untuk meneruskan perjanjian itu dan usaha meyakinkan masyarakat Arab serta Islam menerima hubungan yang memalukan ini dengan entiti perkauman dan fasis.

Katanya, normaliasasi adalah dosa besar yang tidak akan dimaafkan oleh sejarah serta tidak membawa keselamatan, kestabilan atau kemakmuran kepada mana-mana pihak.

Selasa lalu, Katz membuat lawatan awam pertama ke Arab Saudi sebagai seorang anggota Kabinet Israel untuk menghadiri persidangan pelancongan PBB.


150 kes sehari! Isu ibu hamil luar nikah semakin barah

BANGI, 12 Jamadilawal 1442H, Ahad – Sekurang-kurangnya 51,000 hingga 56,000 kes anak luar nikah dilahirkan setiap tahun atau 150 kes sehari seperti didaftarkan Jabatan Pendaftaran Negara (JPN).

Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin berkata, kelahiran anak luar nikah itu belum termasuk di kalangan individu yang menggugurkan kandungan mereka, yang dianggarkan sebanyak 90,000 hingga 100,000 kes setiap tahun menurut Persatuan Hak Kesihatan Wanita (RRAAM).

Dr Zainur Rashid berkata, beliau telah banyak mengendalikan kes ibu hamil luar nikah termasuk para remaja sejak 20 tahun lalu.

Bagaimanapun, katanya, situasi berkenaan tidak menjadi baik, malah semakin membarah.

“Ibu bapa, pendidik dan setiap daripada kita mesti memainkan peranan dengan sebaiknya.

“Namun saya dapati, tidak ada sebarang tindakan yang berkesan dan komprehensif daripada pihak atasan.

“Ingatlah, kita semua akan dipertanggungjawabkan di hadapan Allah SWT,” katanya dalam satu kenyataan, hari ini.

Sebanyak 532,158 kelahiran anak tidak sah taraf atau anak luar nikah didaftarkan dengan JPN daripada tahun 2005 hingga 2015.

Bekas Menteri Pembangunan Wanita, Keluarga dan Masyarakat, Datuk Seri Rohani Abdul Karim berkata, data Polis Diraja Malaysia pula menunjukkan bagi tempoh yang sama, ada 526 kes pembuangan bayi.

“Menurut Kementerian Kesihatan Malaysia, bilangan kes kehamilan remaja belum berkahwin bagi 2012 hingga 2015 ialah 16,270.

“Berdasarkan Statistik Remaja Hamil Jabatan Kesihatan Negeri 2012 hingga 2015, tiga negeri dengan statistik tertinggi remaja berumur 10 hingga 19 tahun hamil ialah Sarawak (5,246 orang), Johor (2,427 orang) dan Selangor (1,603 orang),” katanya.

Terbaharu, mengikut statistik pendaftaran kelahiran, seramai 25,567 anak tidak sah taraf didaftarkan dengan JPN sejak 2019 sehingga Januari tahun ini termasuk bagi perkahwinan yang tidak mencukupi enam bulan.


Israel benarkan bantuan masuk ke Gaza dengan syarat bukan untuk Hamas

BAITULMAQDIS, 4 Rabiulakhir 1445H, Khamis – Israel pada Rabu membenarkan bantuan kemanusiaan memasuki Semenanjung Gaza dari negara jiran Mesir, meskipun rejim masih mengekalkan pengepungan ke atas wilayah itu.

Terdahulu, kesan sekatan Israel dan pengeboman tanpa henti di Gaza – yang menempatkan 2.4 juta penduduk – menjadi kebimbangan utama dalam kalangan sekutu negara haram itu, termasuk perbincangan utama ketika lawatan Presiden Amerika Syarikat (AS), Joe Biden ke Israel selama beberapa jam semalam.

“Berdasarkan permintaan Presiden Biden, Israel tidak akan menggagalkan bekalan bantuan kemanusiaan melalui Mesir,” dakwa Pejabat Perdana Menteri, Benjamin Netanyahu mengumumkan keputusan Kabinet itu.

Kenyataan itu menyatakan bantuan kepada orang awam di selatan Gaza akan dibenarkan, selagi bekalan tidak sampai kepada Hamas yang memerintah wilayah berkenaan.

Bagaimanapun, tiada jadual waktu penghantaran diberikan, tetapi pengumuman itu disambut baik Pertubuhan Kesihatan Sedunia (WHO).

“Banyak nyawa bergantung pada keputusan ini,” kata Ketua WHO, Tedros Adhanom Ghebreyesus menulis di platform media sosial, X, yang sebelum ini Twitter.

Pengumuman Israel itu dibuat ketika Biden menamatkan lawatannya, dan turut mengumumkan bantuan AS$100 juta kepada rakyat Palestin di Gaza serta Tebing Barat yang diduduki.

Presiden AS itu mengakui bantuan Gaza akan menghadapi ‘pemeriksaan’ dan perlu dijauhkan daripada Hamas – tanpa menyatakan sama ada yang dimaksudkan adalah sayap bersenjata, pemimpin politik atau kementerian kerajaan yang dikendalikan oleh kumpulan itu.

Biden juga berikrar memberi bantuan ketenteraan untuk membantu Israel mengekalkan sistem pertahanan udara, Iron Dome dan memberitahu akan meminta Kongres AS untuk pakej sokongan pertahanan yang ‘belum pernah berlaku sebelum ini’ untuk Israel.

Sambil menyerlahkan penempatan kapal pengangkut pesawat AS ke rantau itu, beliau memberi amaran “mana-mana negara atau mana-mana entiti bermusuhan lain, berfikir tentang menyerang Israel… Jangan, jangan, jangan.”

Tetapi di sebalik mesej solidariti Biden yang kuat kepada Israel, pemimpin AS itu juga mengingatkan agar tidak bertindak terlalu jauh dalam menuntut pembalasan.

“Keadilan mesti dilakukan. Tetapi saya mengingatkan bahawa semasa anda merasakan kemarahan itu, jangan termakan olehnya,” katanya, mengakui kesilapan yang dilakukan oleh AS selepas serangan 11 September 2001 oleh Al-Qaeda. – Agensi


Tiga negeri bubar DUN, PRN serentak PRU15

KUALA LUMPUR, 20 Rabiulawal 1444H, Isnin – Pahang, Perlis dan Perak kini sah akan mengadakan pilihan raya negeri (PRN) masing-masing serentak dengan peringkat Parlimen pada Pilihan Raya Umum Ke-15 (PRU15) susulan pembubaran Parlimen ke-14, berkuat kuasa 10 Oktober.

Ia berikutan langkah Pahang dan Perlis membubarkan Dewan Undangan Negeri (DUN) masing-masing pada 14 Oktober lepas dan Perak hari ini, bagi membolehkan pilihan raya bagi kerusi DUN dan Parlimen dilaksanakan bersekali.

Ketika Perdana Menteri Datuk Seri Ismail Sabri Yaakob mengumumkan pembubaran Parlimen ke-14, beliau turut mengesyorkan negeri-negeri kecuali Sabah, Sarawak, Melaka dan Johor untuk membubarkan DUN masing-masing, bagi membolehkan PRN dan Parlimen diadakan serentak.

“Dengan pengumuman ini, mandat akan dipulangkan kepada rakyat. Mandat rakyat adalah penawar ampuh bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15.

“Pembubaran ini dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap,” kata Ismail Sabri.

Berdasarkan garis masa, Pahang pada 14 Oktober lepas adalah yang pertama mengumumkan pembubaran DUN dalam sidang media khas Menteri Besar Datuk Seri Wan Rosdy Wan Ismail, setelah diperkenankan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Ia diikuti Perlis pada hari sama yang mengisytiharkan pembubaran DUN oleh Menteri Besar Datuk Seri Azlan Man setelah diperkenan Raja Perlis Tuanku Syed Sirajuddin Putra Jamalullail dalam sesi menghadap di Galeri Diraja Arau pada 13 Oktober lalu.

Hari ini 17 Oktober, Menteri Besar Perak Datuk Seri Saarani Mohamad dalam sidang media mengumumkan pembubaran DUN berkuat kuasa hari ini selepas mendapat perkenan Sultan Perak Sultan Nazrin Shah menerusi warkah pengisytiharan daripada baginda semalam.

Saarani telah menghadap Sultan Nazrin berkaitan pembubaran DUN Perak sebanyak dua kali iaitu kali pertama pada 12 Oktober, sebelum dititahkan sekali lagi untuk menghadap pada Jumaat lepas (14 Okt).

Menurut laman sesawang Suruhanjaya Pilihan Raya (SPR), Pahang mempunyai 14 Parlimen dengan 42 DUN, Perlis tiga Parlimen dan 15 DUN, manakala Perak 24 Parlimen dan 59 DUN.

PAS yang mentadbir Kelantan, Terengganu dan Kedah kekal dengan pendirian untuk tidak membubarkan DUN di ketiga-tiga negeri itu selepas ia dimuktamadkan dalam Mesyuarat Jawatankuasa Kerja PAS Pusat pada 13 Oktober lepas.

Mesyuarat Majlis Presiden Pakatan Harapan (PH) pada 15 Oktober memutuskan untuk tidak membubarkan tiga DUN di bawah pentadbiran PH iaitu Negeri Sembilan, Selangor dan Pulau Pinang, meskipun Ketua Menteri Chow Kon Yeow dilaporkan mahu DUN Pulau Pinang dibubarkan agar PRN berjalan serentak dengan PRU15.

Walaupun terdapat beberapa negeri enggan membubarkan DUN masing-masing, Ismail Sabri dilaporkan berkata PRU15 tetap akan diteruskan.

SPR akan mengadakan mesyuarat khas bagi membincangkan dan menentukan tarikh-tarikh penting PRU15 dan Pilihan Raya Kecil (PRK) DUN Bugaya, Sabah pada 20 Oktober ini. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Jadi seperti Bilal dan Abu Bakar

APAPUN perintah mahkamah, umat Islam wajib mempertahan keislaman tiga orang anak ini.

Dalam masa yang sama, kesucian Islam perlu dipelihara daripada tuduhan mengarut sebilangan parti politik. Mereka sengaja membuatkan Islam dipandang hina dengan fitnah culik anak dan paksa masuk Islam.

Isu yang asalnya boleh diselesai dengan baik, kini menjadi kebencian sesama masyarakat dek kenyataan politikus yang sengaja menyimbah minyak ke api. Politikus sebegini perlu diambil tindakan undang-undang.

Bagi pihak ISMA Bangi, saya mendoakan, moga adik bertiga tetap kuat dan sejahtera. Jadilah kuat seperti Bilal Bin Rabah yang tetap teguh atas Islam walau digugat segenap sudut.

Kepada seluruh umat Islam, ayuh kita jadi seperti Saidina Abu Bakar yang berusaha mempertahan akidah seorang hamba yang berada bawah jagaan tuannya. Moga Allah memberi kemuliaan As-Siddiq kepada kita.

YDP ISMA Bangi
Bilal Jailani


6 warga Palestin berjaya lolos dari penjara Israel

BAITULMAQDIS, 28 Muharram 1443H, Isnin – Enam warga Palestin melarikan diri dari penjara Gilboa, di utara Israel hari ini.

Laporan mengatakan lima daripada mereka merupakan anggota gerakan Jihad Islam dan seorang daripadanya adalah bekas komander kumpulan bersenjata yang bergabung dengan parti Fatah.

Media tempatan melaporkan kesemua mereka – yang kemungkinan berkongsi sel yang sama – melarikan diri melalui terowong dan menerima bantuan dari luar.

Terowong itu sepertinya dikorek dari bawah tandas di dalam sel.

Warga Palestin tersebut termasuk Zakariye Zubeidi, 46 – bekas pemimpin parti Fatah di bandar Jenin di Tebing Barat – menjalani hukuman seumur hidup kerana terlibat dalam serangan ke atas Israel ketika Intifada Palestin pada awal 2000-an.

Mereka yang lain dikenali sebagai Monadel Yacoub Nafe’at, 26, Yaqoub Qassem, Yaqoub Mahmoud Qadri, 49, Ayham Nayef Kamamji, 35, dan Mahmoud Abdullah Ardah, 46.

Menurut Haaretz, Shin Bet – agensi perisikan domestik Israel – mengatakan bahawa semua warga Palestin itu telah berkoordinasi dengan orang di luar penjara menggunakan telefon bimbit yang diseludup dan mempunyai kenderaan menunggu mereka.

Pihak berkuasa berkata, operasi pencarian dijalankan yang merangkumi anggota polis, tentera dan pasukan khas.

Anjing pengesan dikerahkan dan pusat pemeriksaan didirikan di daerah sekitar Gilboa.

Sementara itu, jurucakap Pergerakan Perjuangan Islam Palestin (Hamas), Fawzi Barhoum berkata: “Kemenangan besar ini membuktikan sekali lagi bahawa kehendak dan tekad yang berani di dalam penjara musuh tidak dapat ditewaskan.” – Agensi


Angka kematian banjir di Pakistan cecah hampir 1,500

ISLAMABAD, 18 Safar 1444H, Khamis – Banjir di Pakistan yang tidak pernah berlaku sebelum ini menenggelamkan sebahagian besar kawasan negara Asia Selatan itu dan mengakibatkan hampir 1,500 orang terbunuh.

Ketika ini pihak berkuasa berusaha meningkatkan bantuan untuk jutaan mangsa yang terjejas akibat bencana itu.

Banjir yang dibawa hujan monsun dan pencairan glasier di pergunungan utara menjejaskan 33 juta daripada 220 juta penduduk negara itu, merosakkan rumah, pengangkutan, tanaman dan ternakan dengan kerugian dianggarkan AS$30 bilion.

Pihak Berkuasa Pengurusan Bencana Negara ketika mengeluarkan jumlah pertama di seluruh negara sejak 9 September – tempoh yang menyaksikan 90 lagi orang maut – berkata, kira-kira 1,486 orang dilaporkan terkorban dengan 530 kanak-kanak dalam kalangan itu.

Sejak beberapa minggu lalu, pihak berkuasa membuat halangan air banjir memasuki struktur utama seperti stesen janakuasa serta rumah, manakala petani cuba menyelamatkan haiwan ternakan mereka yang menghadapi ancaman baharu apabila makanan ternakan mula kehabisan.

Kerajaan dan Pertubuhan Bangsa-Bangsa Bersatu (PBB) menyatakan perubahan iklim sebagai punca kenaikan paras air, berikutan suhu musim panas yang tinggi, mendorong ribuan orang meninggalkan rumah untuk tinggal di dalam khemah atau di sepanjang lebuh raya di kawasan terbuka.

Pakistan menerima 391 milimeter hujan atau hampir 190 peratus lebih daripada purata 30 tahun, pada bulan Julai dan Ogos.

Angka itu meningkat kepada 466 peratus bagi salah satu kawasan yang paling teruk terjejas, wilayah selatan Sindh. – Agensi


Strok haba ragut 25 nyawa di India

NEW DELHI, 3 Syawal 1443H, Rabu – Negeri Maharashtra di barat India mencatatkan 25 kematian akibat strok haba sejak akhir Mac lalu – angka tertinggi dalam tempoh lima tahun – dengan dijangka lebih banyak kematian di tempat lain di negara bersuhu lebih 40 darjah Celsius.

Para saintis mengaitkan permulaan awal musim panas dengan perubahan iklim, dan mengatakan lebih satu bilion penduduk India serta negara jiran Pakistan terdedah kepada panas melampau.

Hujan monsun yang sejuk dijangkakan pada bulan depan, penduduk terpaksa berdepan keadaan lebih teruk apabila bekalan elektrik kerap terputus di beberapa bahagian di India.

Difahamkan, kebanyakan kematian di Maharastra berlaku di kawasan luar bandar.

“Ini disyaki kematian akibat daripada strok haba,” kata pegawai kesihatan Maharashtra, Pradep Awate.

India adalah pengeluar gandum kedua terbesar di dunia, tetapi cuaca panas dijangka mengecutkan tanaman tahun ini, selepas lima tahun berturut-turut rekod penuaian.

India merekodkan bulan Mac sebagai paling panas dalam tempoh lebih satu abad, dengan suhu maksimum di seluruh negara meningkat kepada 33.1 darjah Celsius, hampir 1.86 darjah melebihi normal, menurut Jabatan Meteorologi.

Banyak bahagian utara, barat dan timur India menyaksikan suhu melonjak melepasi 40 darjah Celsius bulan lepas. – Agensi


Orang berselawat diampunkan dosa

1. PADA hari jumaat ini perbanyakkanlah berselawat. Mereka yang banyak berselawat akan diampunkan dosa mereka.

Perkara ini direkodkan dalam sebuah hadis Nabi yang menceritakan tentang kisah Saidina Ubai bin Ka’ab yang bertanya kepada Rasulullah tentang berapa banyak selawat yang seharusnya di ungkapkan ke atas Baginda Nabi.

2. Saidina Ubai bertanya kepada Rasulullah:

يَا رَسُولَ اللهِ إِنِّي أُكْثِرُ الصَّلاَةَ عَلَيْكَ فَكَمْ أَجْعَلُ لَكَ مِنْ صَلاَتِي؟

“Wahai Rasulullah, aku ingin memperbanyak berselawat ke atasmu. Berapa banyak aku harus berselawat kepadamu dalam doaku? Lalu Rasulullah bersabda: Terserah kepadamu wahai Ubai.

3. Ubai menyebutkan beberapa bilangan dan Rasulullah hanya menjawab: Terserah kepadamu. Sehinggalah di hujung dialog tersebut Ubai bertekad untuk menjadikan seluruh doanya mengandungi selawat kepada Baginda Nabi. Lalu Rasulullah bersabda:

إِذًا تُكْفَى هَمَّكَ، وَيُغْفَرُ لَكَ ذَنْبُكَ

“Jika demikian, Allah akan mencukupkan segala keperluanmu dan mengampunkan dosamu.” (HR al-Tirmizi – dinilai Hasan)

4. Perbanyakkan selawat ke atas Rasulullah. Allah dan para malaikat turut mengucapkan selawat ke atas Nabi. Selawat bukan sahaja menjadikan kita lebih dekat dengan Rasulullah, bahkan dosa kita berupaya di ampunkan.

Semoga Allah membimbing kita.

Dr Ahmad Sanusi Azmi


Siti Nuramira tidak didakwa di Mahkamah Syariah

KUALA LUMPUR, 20 Zulhijjah 1443H, Rabu – Jabatan Pendakwaan Syariah Wilayah Persekutuan membuat keputusan untuk tidak meneruskan pertuduhan terhadap Siti Nuramira Abdullah bagi mengelakkan wanita itu dituduh di dua mahkamah berbeza.

Dalam satu kenyataan, Ketua Pendakwa Syarie jabatan itu berkata keputusan untuk tidak meneruskan pertuduhan terhadap wanita itu berdasarkan Seksyen 58 (2) Akta 505 Akta Pentadbiran Undang-Undang Islam (Wilayah-Wilayah Persekutuan) dan Seksyen 181 Akta 560 Akta Tatacara Jenayah Syariah (Wilayah-Wilayah Persekutan) 1997.

“Pertuduhan jenayah sudah dimulakan di mahkamah sivil pada 13 Julai lalu di bawah Seksyen 298A Kanun Keseksaan. Maslahah dari sudut pentadbiran keadilan bagi mengelakkan tertuduh dituduh di dua mahkamah berbeza  bagi mencapai matlamat sama iaitu untuk dihukum atas kesalahan yang dilakukan.

“Seksyen 298A Kanun Keseksaan memperuntukkan hukuman yang lebih berat. Sesuai dengan maqasid (matlamat) syariah yang menekankan pendekatan ta’dib dalam pentadbiran jenayah syariah diharap dapat membawa kembali tertuduh ke arah amalan Islam sebenar,” menurut kenyataan itu.

Menurut kenyataan itu lagi, kes berkenaan sudah didaftarkan pada 13 Julai lepas berdasarkan siasatan awal yang dijalankan terhadap Siti Nuramira dan sebutan  pertama ditetapkan pada 14 Julai tetapi ditangguhkan pada 21 Julai (esok).

Siti Nuramira ditahan semalam oleh penguat kuasa Jabatan Agama Islam Wilayah Persekutuan (JAWI), sejurus dibebaskan dengan jaminan atas pertuduhan menyebabkan suasana tidak harmoni dalam kalangan umat Islam, di Mahkamah Sesyen Kuala Lumpur.

Wanita itu sepatutnya dituduh di Mahkamah Tinggi Syariah di sini hari ini, tetapi telah dibebaskan JAWI malam tadi.

Isnin lepas, Nuramira dan teman lelakinya V. Alexander Navin  membayar wang jaminan masing-masing berjumlah RM20,000 melalui hasil kutipan sumbangan orang ramai.

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua hantaran itu dibaca di sebuah kondominium di Damansara Perdana di sini, pada 10.30 pagi, 9 Julai lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.-  Bernama


Harga RON95, RON97 naik tiga sen

Menurut Kementerian Kewangan dalam satu kenyataan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON95 adalah RM1.67, RON97 (RM1.97) dan diesel (RM1.85).

Kerajaan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, katanya. -Bernama


Mansuh AP: Langkah tepat memecahkan monopoli kartel

Oleh: Zuhayati Yazid

BANGI, 19 Syawal 1443H, Jumaat – Langkah kerajaan memansuhkan keperluan permit import (AP) terhadap bahan makanan yang berkuat kuasa serta-merta dilihat sebagai solusi sementara ketika negara menghadapi kenaikan harga barang.

Ketua Pemuda gerakan Islam, Ikatan Muslimin Malaysia (ISMA), Arifin Manan berkata, dasar berkenaan merupakan satu langkah tepat berikutan dilihat mampu memecahkan monopoli kartel.

“Kerajaan ketika ini perlu ada polisi yang jelas dalam usaha melindungi petani dan penternak tempatan.

“Sekuriti makanan negara akan terancam apabila petani dan penternak tidak dapat bersaing dengan pembekal luar, jadi kerajaan perlu maklumkan solusi apa yang boleh menjamin kelangsungan pemain tempatan,” katanya dalam kenyataan, hari ini.

Kelmarin, Perdana Menteri, Datuk Seri Ismail Sabri Yaakob menjelaskan keputusan memansuhkan keperluan AP terhadap bahan makanan berkuat kuasa serta-merta adalah untuk memastikan bekalan makanan negara mencukupi.

Katanya, dengan pemansuhan keperluan berkenaan, sesiapa sahaja boleh mengimport makanan ke negara ini sebagai satu daripada usaha menangani isu keselamatan negara.

Dalam pada itu, Arifin menegaskan kerajaan juga perlu memberi tumpuan kepada sekuriti makanan dengan membuat dasar yang memberi kelebihan kepada semua rantaian pembekalan makanan.


Berpada-pada! Kerjasama Dong Zong-OUM mesti selari Akta Pendidikan

Oleh Siti Hafidah Abd Ghaffar

BANGI, 17 Jamadilakhir 1442H, Sabtu – Meskipun jalinan kerjasama pertubuhan pendidikan radikal Cina, Dong Zong dengan Open University Malaysia (OUM) untuk membangunkan profesionalisme guru munasabah, namun usaha itu perlu selari dengan Akta Pendidikan 1996.

Terdahulu, portal berita berbahasa Cina, Kwong Wah melaporkan, Dong Zong kini bekerjasama dengan OUM untuk menjadikan bahasa Mandarin dan Inggeris sebagai bahasa pengantar.

Tindakan itu untuk membolehkan guru bukan Cina yang berkhidmat di Sekolah Menengah Persendirian Cina (SMPC) dan guru yang tidak mahir berbahasa Cina menerima latihan pendidikan profesional.

Difahamkan bahawa kursus pendidikan profesional ini adalah untuk meningkatkan kebolehan guru SMPC secara keseluruhan.

Katanya, Diploma Lepasan Ijazah dalam Pengajaran (PGDT) adalah kursus kelayakan profesional selama satu tahun yang diiktiraf oleh Agensi Kelayakan Malaysia (MQA) untuk guru yang mendapat tawaran daripada OUM.

Kursus ini dirancang untuk pendidik yang belum memperoleh kelayakan pengajaran yang diiktiraf MQA dan ingin melanjutkan pendidikan dan latihan guru yang lebih profesional.

Mengulas perkara itu, Felo Utama Institut Kajian Etnik (KITA) Universiti Kebangsaan Malaysia, Prof Datuk Dr Teo Kok Seong mengingatkan bahawa dalam membangunkan bahasa lain di negara ini, hendaklah dipastikan tidak sesekali mengatasi pembangunan bahasa Melayu yang merupakan bahasa negara.

“Dalam kes bahasa Mandarin ini, rakyat Malaysia, khususnya etnik Cina hendaklah sentiasa ingat bahawa ianya vernakular sahaja di negara ini, walaupun ia bahasa besar dunia selain bahasa negara di China.

“Dengan ini, pembangunannya hendaklah berpada-pada sahaja di Malaysia berdasarkan tarafnya sebagai hanya vernakular,” katanya ketika dihubungi Ismaweb.net hari ini.

Dalam pada itu, beliau menggesa sebarang pembangunan bahasa Mandarin di Malaysia yang didapati tersasar daripada taraf rasminya sebagai vernakular dalam Dasar Bahasa segera dibendung.

Tindakan sewajarnya juga perlu diambil supaya ia tidak berkembang di luar kerangkanya sebagai bahasa sukuan etnik Cina sahaja, walaupun diminati etnik lain.

Dalam Dasar Bahasa, bahasa Mandarin adalah vernakular, yakni bahasa sukuan bagi etnik Cina. Oleh itu, secara teorinya, ia digunakan dalam ranah keluarga dan komuniti itu sahaja.

Namun di Malaysia, ia ikut berperanan di peringkat negara apabila dibenarkan untuk digunakan sebagai bahasa pengantar di Sekolah Jenis Kebangsaan Cina (SJKC) dan Sekolah Menengah Persendirian Cina (SMPC).


Anwar perjelas perjanjian sempadan maritim Malaysia-Indonesia hari ini

KUALA LUMPUR, 24 Zulkaedah 1444H, Selasa – Perdana Menteri, Datuk Seri Anwar Ibrahim akan menjelaskan mengenai perjanjian persempadanan maritim yang ditandatangani antara Malaysia dan Indonesia baru-baru ini, pada sesi Waktu Pertanyaan-Pertanyaan Menteri (MQT) persidangan Dewan Rakyat hari ini.

Menurut Aturan Urusan Mesyuarat yang disiarkan laman rasmi Parlimen, Anwar menjelaskan isu itu bagi menjawab soalan Datuk Seri Takiyuddin Hassan (PN-Kota Bahru) mengenai jaminan kerajaan bahawa perjanjian berkenaan tidak akan menjejaskan hak kedaulatan dan merugikan negara khususnya kesan negatif terhadap aktiviti ekonomi maritim dalam jangka masa panjang.

Perdana menteri turut dijadual menjawab soalan Datuk Seri Dr Noraini Ahmad (BN-Parit Sulong) yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam.

Noraini juga meminta perdana menteri menyatakan sama ada kerajaan akan meneruskan pelaporan perbelanjaan dan pemantauan Belanjawan Negara.

Pada sesi sama, Anwar yang juga Menteri Kewangan akan menjelaskan pelan Hala Tuju Teknologi dan Ekonomi Hidrogen (HETR) diwujudkan oleh Mesyuarat Majlis Sains Negara (NSC) yang dijangka menjana RM12.1 bilion kepada pendapatan negara menjelang 2030.

Soalan yang diajukan oleh Tan Kar Hing (PH-Gopeng) itu juga meminta perdana menteri menyatakan kelebihan Malaysia dalam usaha menjadi penggerak utama ekonomi hidrogen berbanding negara-negara seperti Jepun, Korea Selatan, China, Australia dan negara ASEAN yang telah mula menceburi sektor hidrogen.

Pada sesi soal jawab pula, Datuk Seri Dr Ronald Kiandee (PN-Beluran) mengemukakan soalan kepada Menteri Pertanian dan Keterjaminan Makanan mengenai kesan perubahan cuaca, ancaman bencana alam, serangan penyakit dan perosak terhadap pengeluaran bahan makanan sepanjang dua tahun lepas serta langkah mitigasi yang telah diambil untuk mengurangkan impaknya terhadap sekuriti makanan negara.

Selesai sesi itu, persidangan diteruskan dengan perbahasan Laporan Tahunan dan Penyata Kewangan Suruhanjaya Hak Asasi Manusia Malaysia (SUHAKAM).

Selain itu, Rang Undang-undang Lembaga Hasil Dalam Negeri Malaysia (Pindaan) 2023 dan Rang Undang-undang Pasaran Modal dan Perkhidmatan (Pindaan) 2023 turut tersenarai dalam Aturan Urusan Mesyuarat untuk bacaan kali kedua.

Persidangan Dewan Rakyat yang berlangsung selama 11 hari akan berakhir Khamis ini. – Bernama


Diaspora, agenda penchinaan sedang berlaku?

BARU sahaja dilaporkan bahawa Naib Presiden MCA, Datuk Tan Teik Cheng telah mengucapkan tahniah kepada Menteri Jabatan Perhubungan Antarabangsa Parti Komunis China, Song Tao sempena ulang tahun ke-100 penubuhan.

Sebenarnya ini bukan kali pertama beliau menyokong terang-terangan ‘perjuangan’ komunis itu, beliau juga pernah menyelar pihak polis yang menyaman restoran cina kerana menggantung lukisan pemimpin komunis.

2. Apa yang boleh kita lihat di sini, cubaan membawa masuk ideologi komunis tidak pernah berakhir. Ideologi komunis yang mahukan kesamarataan hak, sekaligus menghapuskan keistimewaan bangsa asal di negara ini. Sebagai contoh, tengok penyeksaan umat Islam yang berlaku di Uighur.

3. Melihat kepada corak sokongan bermula pada tahun 2014, MCA dan Parti Komunis China telah pun menjalinkan hubungan dan pernah menandatangani satu memorandum kerjasama bersama.

Mereka jugalah yang berani mendesak tuntutan pengiktirafan UEC dan menyokong abu Chin Peng dibawa masuk.

Siri diskusi wakil-wakil mereka bersama negara komunis itu juga tidak boleh dilupakan. Semua ini menggambarkan betapa konsistennya sokongan mereka kepada ‘pejuang’ negara komunis.

4. Kita perlu akui diaspora dan agenda penchinaan yang sedang berlaku. Buktinya, pemimpin-pemimpin terkemuka di negara ini termasuklah Naib Presiden MCA pernah memberi sokongan untuk meluaskan agenda China iaitu Belt and Road Initiative.

Perkara ini dari sudut geopolitiknya adalah satu agenda besar yang tanpa kita sedar boleh membawa kepada penjajahan secara halus. Segala projek-projek besar mereka di tanah ini dikhuatiri mengancam Malaysia sebagai watan berdaulat.

5. Oleh itu kerajaan dan rakyat perlu sedar akan apa jua agenda halus yang cuba dibawa masuk hatta melalui parti politik sedia ada.

Teguran ini diutamakan kepada pimpinan Melayu supaya celik dan berwaspada dengan sebarang kerjasama yang boleh membawa ancaman kepada kedaulatan negara.

Justeru itu, BERJASA kekal dengan prinsipnya menyeru kepada semua termasuk parti Melayu sedia ada seperti UMNO untuk tidak lagi meletakkan calon MCA di kawasan majoriti Melayu pada PRU15 akan datang.

HAJI ZAMANI IBRAHIM
PRESIDEN BERJASA


Agong, Permaisuri zahir ucapan Maulidur Rasul

KUALA LUMPUR, 12 Rabiulawal 1442H, Khamis – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan selamat menyambut Maulidur Rasul kepada seluruh rakyat Malaysia beragama Islam.

Ucapan itu dimuat naik menerusi hantaran akaun Instagram Istana Negara hari ini.

“Rasulullah merupakan pemimpin terbaik sepanjang zaman yang patut dicontohi setiap umat Islam. Marilah kita bersama mencontohi sikap dan sunnah Rasulullah dalam kehidupan harian kita.

“Marilah kita juga bersama memperbanyakkan selawat ke atas Baginda SAW. Semoga kita beroleh syafaat dari Baginda di padang Mashyar kelak,” menurut hantaran itu. – Bernama


Larang jual arak: Abai suara sumbang dakwa ia tindakan mundur

BANGI, 4 Rabiulakhir 1442H, Jumaat – Keputusan untuk menjauhi arak adalah selari dengan perintah Islam serta wajar disokong penuh oleh setiap lapisan masyarakat tanpa mengira bangsa atau agama demi kepentingan bersama.

Lantaran itu, Ikatan Muslimin Malaysia (ISMA) Kuala Lumpur menyambut baik keputusan Dewan Bandaraya Kuala Lumpur (DBKL) untuk tidak membenarkan kedai runcit dan kedai serbaneka menjual minuman berkenaan mulai Oktober 2021.

Yang di-Pertua ISMA Kuala Lumpur, Dr Osman Md Rasip berharap, DBKL teguh dengan keputusan berkenaan meskipun masih terdapat suara-suara sumbang yang mengatakan pelaksanaan peraturan sebegitu akan membawa Malaysia mundur ke belakang.

Dalam satu kenyataan, beliau turut menggesa DBKL supaya tidak bertolak ansur dengan desakan persatuan peniaga arak yang mahukan keputusan sebaliknya.

Setelah garis panduan tersebut dilaksanakan kelak, Dr Osman berharap agar tindakan pemantauan dan penguatkuasaan dijalankan dengan tegas.

Sementara itu, dalam kenyataan berasingan, Ketua Biro Dakwah ISMA Kuala Lumpur, Ahmad Firdaus Adzme berkata, usaha melarang penjualan arak sedikit sebanyak dapat membendung kes kemalangan jalan raya melibatkan pemandu mabuk yang saban hari mengorbankan nyawa penduduk awam tidak berdosa.

Semalam, Menteri Wilayah Persekutuan, Tan Sri Annuar Musa memaklumkan keputusan DBKL tidak membenarkan kedai runcit menjual arak mulai Oktober 2021 muktamad.

Sebelum ini, DBKL memperkenalkan garis panduan baharu mengenai lesen minuman keras berkuat kuasa Ahad lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Keputusan tersebut bagaimanapun dipertikaikan oleh Pengerusi DAP Wilayah Persekutuan yang juga Ahli Parlimen Cheras, Tan Kok Wai.

Menurut Tan, beliau akan mengadakan pertemuan dengan Datuk Bandar Kuala Lumpur untuk memohon supaya garis panduan baharu itu ditarik balik.


TM didakwa tindas kontraktor dengan tawaran harga tak munasabah

BANGI, 10 Zulkaedah 1443H, Jumaat – Kerajaan disaran masuk campur dalam pembelaan nasib kontraktor dan usahawan Bumiputera yang kini semakin terhimpit dengan penindasan oleh syarikat berkaitan kerajaan (GLC).

Gesaan berkenaan disuarakan Persatuan Kontraktor Telekomunikasi Malaysia (PKTM) yang mendakwa ditindas oleh Telekom Malaysia Bhd (TM) yang tidak mengambil berat mengenai ketidakpuasan hati pihak kontraktor.

Presiden PKTM, Datuk Zakaria Husain berkata, sebagai rakan perniagaan TM, ahli persatuan sejak sekian lama telah memberikan kerjasama baik dalam melaksanakan kerja yang diagihkan.

Namun, sejak 6 tahun kebelakangan ini, pihak kontraktor mula merasakan terdapatnya penindasan daripada segi perniagaan, terutama sekali tawaran harga yang tidak mengikut perkiraan munasabah sesuai dengan keperluan perlaksanaan dan pengurusan projek-projek yang diagihkan.

“Banyak cadangan dan rasa ketidakpuasan hati pihak kontraktor melalui persatuan ini telah dipandang sepi malah langsung tidak diendahkan oleh pengurusan TM.

“Pihak kontraktor merasakan mereka seolah-olah ditindas ditambah pula dengan kenyataan-kenyataan berbaur ugutan oleh pihak TM,” katanya dalam kenyataan, hari ini.

Bagaimanapun, Zakaria berkata, PKTM masih mengambil sikap bertoleransi bagi menghomati TM sebagai rakan di dalam perniagaan berkenaan.

Tegasnya, pihak persatuan telah berusaha untuk membincangkan berbagai-bagai isu yang dihadapi oleh ahli persatuan dengan pengurusan atasan TM termasuk menghantar email kepada CEO TM pada 31 Mac 2022 bagi memohon untuk diadakan perbincangan.

Tetapi, pihak persatuan langsung tidak mendapat apa-apa maklum balas.

“TM dilihat seolah-olah menganiaya kontraktor dengan memindahkan semua masalah pelaksanaan projek kepada kontraktor tetapi mengekalkan harga yang tidak munasabah seperti disebutkan,” katanya.

Zakaria mendakwa, tindakan berkenaan dilihat sebagai keterlaluan dan cubaan untuk mufliskan usahawan yang terlibat.

Justeru, PKTM dengan kerjasama Dewan Perniagaan Melayu Malaysia (DPMM) mendesak kerajaan membantu kontraktor dan usahawan Bumiputera di TM yang semakin terhimpit.

Katanya, sebagai syarikat berkaitan kerajaan, TM tidak seharusnya memberi tumpuan untuk menjana keuntungan semata-mata.

“TM patut menjadikan kejayaan pembangunan usahawan di organisasi mereka sebagai sebahagian daripada KPI mereka,” katanya.


Kerajaan diminta fokus tambah sekolah kebangsaan, henti bina vernakular

Oleh Ainul Illia Meor Suzurudin

BANGI, 17 Syaaban 1442H, Rabu – Kerajaan sepatutnya menambah bilangan sekolah kebangsaan (SK) yang tidak mencukupi dan bukannya mewujudkan lebih banyak sekolah vernakular yang makin merosot bilangan muridnya.

Pengerusi Pertubuhan Kebajikan Amal Sejagat Malaysia (Amal Sejagat), Mohd Nor Izzat Johari berkata, beliau pernah menerima aduan daripada penduduk setempat berkenaan isu tersebut seperti yang berlaku di Puchong, Selangor.

“Sudah ada tiga buah sekolah vernakular dan sekarang, ada tambahan satu lagi dalam pembinaan. Sedangkan, pihak penduduk sekitar Bandar Kinrara dan Puncak Jalil adalah majoriti Melayu.

“Permintaan adalah sekolah kebangsaan, bukannya sekolah vernakular,” katanya ketika dihubungi Ismaweb.net, hari ini.

Sebelum ini, Sin Chew Daily melaporkan, dalam tinjauan yang dilakukan untuk tempoh 2010-2021, Jiao Zong – pertubuhan radikal Cina – berkata, semua negeri seluruh negara merekodkan penurunan jumlah pelajar Sekolah Jenis Kebangsaan Cina (SJKC) kecuali di Sabah dan Labuan.

Statistik bilangan pelajar di SJKC seluruh negara menurun sebanyak 15.92 peratus setakat Februari lalu, berbanding pada tahun 2010.

Katanya, penurunan kadar kelahiran dalam masyarakat Cina menjadi faktor yang menjejaskan bilangan pelajar di sekolah vernakular berkenaan.

Mohd Nor Izzat berkata, jika benar laporan menunjukkan kemerosotan murid ke sekolah vernakular, kerajaan tidak perlu lagi melayani karenah atau desakan Jiao Zong.

Sebaliknya, tegas beliau, kerajaan disyorkan untuk mempertimbangkan pengajaran Bahasa Mandarin dan Tamil sebagai bahasa pilihan di SK, daripada asyik memfokuskan kepada penambahan sekolah vernakular.

“Selain daripada isu pendidikan bahasa, kerajaan seharusnya bertindak segera kepada sekolah-sekolah kebangsaan yang masih daif, tiada kemudahan asas dan kapisiti bilik darjah dalam sesebuah sekolah yang semakin padat dengan murid.

“Pelaksanaan nisbah murid dan guru 1:25 masih gagal dilaksanakan wajar diberi perhatian serius jika mahu mengangkat pendidikan negara ke taraf yang lebih tinggi. Inilah antara perkara wajib kerajaan fikirkan dan bukan memperbanyakkan sekolah vernakular,” katanya.


Usah buat andaian tarikh Aidilfitri: Jakim

BANGI, 10 Ramadan 1444H, Sabtu – Jabatan Kemajuan Islam Malaysia (Jakim) mengingatkan semua pihak agar tidak membuat andaian mengenai tarikh Aidilfitri tahun ini.

Sebaliknya, orang ramai diminta menghormati proses penentuan rasmi tarikh yang dilakukan sejak sekian lama dengan menyerahkan tangggungjawab berkenaan kepada pihak berkuasa terutama melibatkan Majlis Raja-Raja.

“Jakim ingin memaklumkan, bahawa pengisytiharan tarikh 1 Syawal pada setiap tahun bagi negara Malaysia dibuat oleh Penyimpan Mohor Besar Raja-Raja melalui media utama sejurus menerima laporan hasil cerapan anak bulan yang dibuat di 29 lokasi cerapan rasmi setelah mendapat perkenan Seri Paduka Baginda Yang Di-Pertuan Agong yang mewakili Duli-duli Yang Maha Mulia Raja-Raja,” kata Jakim dalam kenyataan.

Mengulas lanjut, Jakim menegaskan cerapan Hilal Syawal bagi tahun ini (1444H) adalah pada petang hari Khamis, 29 Ramadan 1444H bersamaan 20 April 2023.

Justeru, semua pihak disaran membuat semakan ketepatan tarikh hijri yang terdapat pada jam digital azan khususnya di masjid dan surau agar sentiasa selari dengan kalendar hijri yang dikeluarkan oleh Jakim atau pihak berkuasa agama negeri dan disahkan oleh Panel Pakar Falak.

Sebelum ini, tular di media sosial mengenai hebahan tarikh Aidilfitri yang dikatakan jatuh pada 21 April ini.

Hebahan itu menjadi perbualan dalam kalangan orang ramai apabila tarikh tersebut berbeza seperti yang tercatat dalam kalendar pada 22 April.

Ia susulan satu tangkap layar yang dikongsikan memaparkan tarikh akhir Ramadan pada 20 April ini.

Jakim mengambil maklum tentang penularan satu tangkap layar yang memaparkan ‘Pemberitahuan Akhir Ramadan 1444H 20 April 2023’ yang dipercayai disiarkan menerusi sebuah paparan iklan di sebuah masjid.


Bos 1MDB kecewa, tak tahu AS$700 juta dipindahkan ke syarikat milik Jho Low- Saksi

KUALA LUMPUR, 12 Rabiulakhir 1443H, Rabu – Mahkamah Tinggi hari ini diberitahu bahawa tiada seorang pun daripada Ahli Lembaga Pengarah (BOD) 1Malaysia Development Berhad (1MDB) mengetahui wang berjumlah AS$700 juta dipindahkan ke sebuah syarikat yang dimiliki ahli perniagaan dalam buruan Low Taek Jho atau Jho Low.

Bekas Pengarah Bukan Eksekutif 1MDB Tan Sri Ismee Ismail, 57, berkata, perkara itu hanya diketahui semasa mesyuarat BOD.

“Ketika mesyuarat itu Ketua Pegawai Eksekutif 1MDB Datuk Shahrol Azral Ibrahim Halmi memaklumkan bahawa transaksi AS$700 juta kepada syarikat itu adalah kerana Good Star Limited (syarikat dimiliki Jho Low) adalah gabungan kepada PetroSaudi International Ltd (PSI),” katanya.

Saksi pendakwaan ke-13 itu berkata, semasa mesyuarat itu juga keseluruhan BOD tidak bersetuju dengan tindakan pihak pengurusan yang telah memindahkan AS$700 juta kepada syarikat Good Star Limited tanpa meminta persetujuan BOD terlebih dahulu.

“BOD juga kecewa dengan pihak pengurusan yang tidak mengendahkan arahan BOD sebelum ini. Namun pada waktu ini, tiada seorang pun di BOD tahu bahawa AS$700 juta yang dibayar oleh 1MDB adalah kepada akaun milik Jho Low (syarikat),” katanya.

Ismee berkata, sepatutnya pihak pengurusan 1MDB perlu mendapatkan kelulusan daripada BOD terlebih dahulu berkaitan dengan pemindahan wang berkenaan kerana ia melibatkan impak kewangan kepada 1MDB.

Beliau berkata demikian ketika membacakan pernyataan saksi setebal 111 muka surat pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas Perdana Menteri Datuk Seri Najib Tun Razak.

Tambah beliau, bekas Pengerusi 1MDB Tan Sri Mohd Bakke Salleh juga mengarahkan Shahrol Azral untuk pergi berjumpa dengan pihak PSI di London untuk berbincang dan membawa balik wang yang telah dipindahkan itu.

“Pada mesyuarat BOD itu, Mohd Bakke juga sangat marah kerana perjanjian usaha sama (JVA) ini langsung tidak sepertimana yang diluluskan oleh BOD sebelum ini dan beberapa perkara tambahan dimasukkan dalam JVA, nampak seperti ia tidak betul dan ada perkara tersembunyi,” kata Ismee.

Menurut Ismee, mereka (BOD) perlu berhati-hati memandangkan ingin menjaga hubungan kerajaan dengan kerajaan (G2G).

Menyentuh mengenai perjanjian usaha sama (JV) antara 1MDB dan PSI, saksi itu berkata, menurut Mohd Bakke ketika Mesyuarat Khas pada 26 September 2009, Najib mahu BOD menyegerakan keputusan dan firm up untuk meluluskan cadangan JV berkenaan.

“Sebelum mesyuarat berkenaan, Jho Low memberikan telefonnya kepada Mohd Bakke dan beliau (Mohd Bakke) selaku pengerusi BOD, telah bangun dan memberitahu kepada semua bahawa ‘PM call’ dan terus beredar untuk menjawab panggilan telefon itu.

“Tak lama kemudian, beliau (Mohd Bakke) kembali dan memberitahu bahawa Najib mahu BOD menyegerakan keputusan dan firm up untuk meluluskan cadangan JV berkenaan,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


Ayuh sokong kempen ‘Malaysia Sejahtera Tanpa Arak’

BANGI, 1 Rejab 1443H, Khamis – Meskipun kempen ‘Malaysia Sejahtera Tanpa Arak’ belum gah, namun usaha kecil yang berterusan pasti membuahkan hasil besar dan berkekalan.

Kempen yang dilancarkan gerakan Islam ISMA dan Yayasan Maghfirah bukan sahaja disasarkan kepada muslim sahaja, namun ia menyasarkan kepada setiap lapisan masyarakat.

Beberapa badan bukan kerajaan (NGO) turut serta menjayakan kempen gergasi kepada rakyat Malaysia berkenaan bahaya arak kepada masyarakat antaranya PEACE, Indahnya Islam, PEMBELA dan ACCIN.

Menyambut baik usaha itu, Pengarah Sekretariat Majlis Ulama ISMA (MUIS), Ustaz Ahmad Syamil Mohd Esa berkata, umat Islam perlu meletakkan niat bina negara patuh syariah.

Menerusi satu kenyataan, beliau berkata, walaupun jalannya mungkin memakan ratusan tahun, umat Islam di Malaysia perlu berazam untuk menjadikan negara ini patuh syariah sepenuhnya.

“ISMA menganjurkan kempen ‘Malaysia Sejahtera Tanpa Arak’ sebagai salah satu langkah membebaskan pemikiran umat Islam daripada kerangka kenegaraan yang sedia ada, kepada kerangka yang sepatutnya, walau ia mungkin tidak popular di kalangan segelintir umat Islam itu sendiri.

“Ya, memang kita boleh membahaskan dengan panjang lebar isu arak ini dari sudut fiqh dan hak-hak orang bukan Islam di dalam negara Islam.

“Tapi ada sudut yang perlu kita sepakati dahulu, apakah rupa bentuk sebuah negara yang kita mahukan?” soalnya.

Beliau bagaimanapun mengakui perubahan pemikiran memerlukan tempoh yang panjang, selain daripada gerak kerja dan perancangan yang tersusun.

“Ia adalah suatu pakej daripada sebuah kehidupan yang dilalui setiap hari.

“Bilakah pula ia akan berlaku, jika ia tidak bermula dari hari ini?,” soalnya.


Bekas PM Sudan meninggal dunia kerana COVID-19

KHARTOUM, 10 Rabiulakhir 1442H, Khamis – Bekas Perdana Menteri Sudan, Sadiq al-Mahdi meninggal dunia akibat jangkitan COVID-19, hari ini, lapor Parti Umma Nasional.

Sadiq, 84, yang juga pemimpin parti itu menerima rawatan di Emiriah Arab Bersatu (UAE) tiga minggu lalu selepas disahkan positif wabak berkenaan.

“Kami mengucapkan takziah kepada rakyat Sudan atas kematian beliau,” kata jurucakap parti itu dalam kenyataan.

Sadiq adalah Perdana Menteri terakhir dipilih secara demokratik di negara itu sebelum digulingkan pada 1989.

Sadiq digulingkan Presiden negara itu, Omar al-Bashir sebelum rampasan kuasa tentera disokong pemimpin Islam.

Sadiq turut dikenali sebagai tokoh pembangkang yang kuat sepanjang pemerintahan Omar selain menjadi individu penting di sebalik tunjuk perasaan besar-besaran, yang akhirnya mendorong tentera menggulingkan Presiden itu tahun lalu.

Akibat daripada penggulingan itu, Omar dipenjarakan di Penjara Kober dengan kawalan keselamatan tinggi di samping didapati bersalah pada Disember tahun lalu atas kesalahan rasuah.

Omar kini didakwa atas peranannya dalam kudeta 1989, malah Mahkamah Jenayah Antarabangsa (ICC) turut menuduhnya melakukan jenayah perang dalam perang Darfur pada 2003.

Sekiranya disabitkan kesalahan, Omar dan tertuduh bersama – termasuk bekas pegawai atasan – boleh dikenakan hukuman mati.

Sudan setakat ini mencatatkan hampir 17,000 kes COVID-19 dengan lebih daripada 1,200 kematian. -Agensi


Polis Johor akan gempur pusat fahaman Hizbut Tahrir

JOHOR BAHRU, 1 Rabiulawal 1442H, Ahad – Polis Johor akan menggempur pusat-pusat kumpulan fahaman Hizbut Tahrir Malaysia (HTM) di negeri ini, dalam masa terdekat.

Ketua Polis Johor Datuk Ayob Khan Mydin Pitchay berkata, justeru itu pihaknya akan berkolaborasi secara rapat dengan Jabatan Agama Islam Negeri Johor (JAINJ) bagi tujuan itu.

Katanya, pihaknya juga telah mengenal pasti 45 daripada 80 individu pengikut fahaman itu di negeri ini, serta pemimpinnya iaitu Ketua HTM Negeri Johor Sallahuddin Mashkuri.

“Saya akan bekerjasama dengan JAINJ dalam sedikit waktu lagi. Walaupun sekarang ini bukan di bawah kuasa polis untuk ambil tindakan, tetapi saya akan pastikan JAINJ ambil tindakan tegas dan tidak ada lagi amaran.

“Kita akan gempur pusat-pusat Hizbut Tahrir ini di Skudai. Saya akan bantu JAINJ untuk gempur, tunggu dan lihat,” katanya kepada pemberita selepas Majlis Perhimpunan Bulanan Ibu Pejabat Polis Kontinjen Johor, di sini, hari ini.

Beliau berkata demikian ketika diminta mengulas mengenai kenyataan yang dimuat naik di laman web rasmi HTM semalam, yang mendakwa Pengerusi Jawatankuasa Hal Ehwal Agama Islam negeri Tosrin Jarvanthi dan Ketua Polis Johor telah memfitnah HTM, sebagai bercanggah dengan agama Islam.

Mengulas lanjut, Ayob Khan berkata tidak timbul isu fitnah, memandangkan beliau memberi kenyataan berdasarkan fatwa agama Islam negeri Johor, yang dikeluarkan atas perkenan Sultan Johor Sultan Ibrahim Almarhum Sultan Iskandar.

Malah, menurut beliau fahaman HTM mempunyai ciri-ciri ajaran sesat seperti Daesh, selain pernah mengeluarkan risalah-risalah antaranya berhubung melabelkan negara Islam moden sebagai kufur, serta akan memerangi sistem demokrasi.

“Fahaman ini ada ciri-ciri ajaran sesat antaranya seperti Daesh, cuma mereka ini belum angkat senjata lagi, jadi kita jangan biarkan mereka berkembang,” katanya.

Selain negeri Johor, fatwa negeri lain seperti Selangor, Pahang, Sabah, Pulau Pinang dan Kuala Lumpur turut jelas menyatakan mengenai penyelewengan Hizbut Tahrir, malah negara lain antaranya Rusia, Tunisia, Bangladesh, Jordan dan Syria, turut mengenal pasti fahaman itu sebagai menyesatkan dan boleh mengancam keselamatan negara.

Pada 1 Oktober lepas, Ayob Khan dilaporkan berkata, pihaknya sedang memantau pergerakan pengikut HTM yang boleh ditahan menurut Akta Kesalahan Keselamatan (Langkah-langkah Khas) 2012 (SOSMA), jika mereka didapati mengganggu-gugat keamanan dan keharmonian masyarakat di negeri ini.

Pada ketika itu, meskipun tiada tangkapan dibuat, pihaknya telah menerima 17 laporan polis berhubung gerakan itu, dan telah membuka kertas siasatan. – Bernama


Warga emas, kanak-kanak antara 26 ditangkap pengganas Israel

RAMALLAH, 25 Syawal 1443H, Khamis – Tentera pengganas Israel menahan 26 rakyat Palestin termasuk seorang lelaki berusia 60 tahun dan sekurang-kurangnya dua kanak-kanak bawah umur, dalam serbuan besar-besaran di seluruh Tebing Barat semalam.

Menurut sumber tempatan dan keselamatan, tentera Israel menangkap seorang warga Palestin selepas menceroboh dan menggeledah rumah keluarganya di bandar Silwad, Ramallah.

Tentera pengganas turut menangkap seorang lagi selepas menggeledah rumah keluarga mangsa di bandar Ramallah.

Di daerah Nablus, askar bersenjata api menyerbu sebuah rumah di bandar Huwara dan menangkap semula seorang bekas tahanan Palestin.

Daerah itu baru-baru ini menjadi tempat konfrontasi dengan pendudukan Israel – di bawah perlindungan tentera – yang menyerbu bandar berkenaan bagi menaikkan bendera Israel dan menurunkan bendera Palestin pada tiang elektrik di jalan utama.

Di tempat utara Tebing Barat, tentera Israel menahan enam yang lain termasuk seorang lelaki berusia 60 tahun selepas menceroboh rumah mereka di bandar Qalqiliya.

Di daerah Jenin, tentera yang mengawal pos pemeriksaan Ya’bad – turut dikenali sebagai Mevo Dotan – menahan tiga warga Palestin termasuk seorang bekas tahanan.

Di selatan Tebing Barat, tentera lengkap bersenjata menceroboh beberapa rumah di bandar Sa’ir sehingga mencetuskan kekacauan, selain menahan sembilan yang lain termasuk tiga bapa bersama anak-anak mereka yang masih kecil.

Tentera pengganas turut melakukan serbuan sama di bandar Yatta, selatan Hebron dan menahan dua yang lain.

Sumber mengesahkan, serbuan turut berlaku di Bani Na’im dan menyebabkan penahanan tiga penduduk Palestin termasuk dua beradik.

Petang semalam, tentera menangkap seorang lagi penduduk Palestin di Masafer Yatta di selatan Tebing Barat kerana tindakan biadap peneroka Yahudi.

Polis Israel turut menahan seorang pengawal Wakaf yang juga mempunyai penyakit kronik selepas memukul mangsa di sekitar Bab al-Amoud.-  Agensi


Kerajaan pertimbang kelonggaran SOP jika proses dos penggalak selesai

PUTRAJAYA, 22 Jamadilakhir 1443H, Selasa – Kerajaan mempertimbangkan untuk melonggarkan lagi prosedur operasi standard (SOP) sekiranya proses vaksinasi COVID-19 di negara ini termasuk dos penggalak selesai, kata Perdana Menteri, Datuk Seri Ismail Sabri Yaakob.

Berucap pada Majlis Amanat Perdana Menteri bersama warga Jabatan Perdana Menteri di sini hari ini, beliau berkata, perkara tersebut bagaimanapun tertakluk kepada keputusan dan pandangan daripada Kementerian Kesihatan (KKM).

“Kita lihat kalau dua dos vaksin COVID-19 dan booster (penggalak) selesai, saya percaya kita boleh berikan sedikit lagi kelonggaran dan ini terpulang kepada KKM untuk berikan pandangan,” katanya.

Ismail Sabri berkata, sekiranya SOP terlalu ketat, ia memberi kesan kepada industri pelancongan negara.

Beliau berkata, walaupun pelancongan domestik telah dibuka, pelancong antarabangsa masih belum dibenarkan masuk ke negara dan subsidi upah yang diperkenalkan masih diberikan kepada pemain industri pelancongan.

Menurutnya, sesetengah negara telah melonggarkan SOP untuk pelancong ke negara mereka dan perkara itu mungkin boleh dipertimbangkan.

“Sebab itulah kita ingat kalau rakyat kita telah diberikan booster, kita boleh relaks sikit dari segi SOP,” katanya.

Ismail Sabri berkata ketika ini, kerajaan masih lagi berhati-hati dalam membuka sempadan negara berikutan kebimbangan jangkitan COVID-19.

Walaupun Laluan Perjalanan Vaksinasi Lengkap Vaksin (VTL) Malaysia dan Singapura telah dilaksanakan serta perbincangan VTL dengan Indonesia dan Thailand telah dimulakan, namun berikutan kes COVID-19 yang semakin meningkat di luar negara, menyebabkan Malaysia masih menggantung pergerakan ke luar negara, katanya.

Beliau berkata, pembukaan industri pelancongan antarabangsa akan dapat memulihkan ekonomi seterusnya menjadikan keadaan negara bertambah baik.

Sementara itu, Ismail Sabri mengulangi bahawa kerajaan tidak bercadang untuk melaksanakan perintah kawalan pergerakan (PKP) lagi untuk menyekat pergerakan rakyat dan sektor perniagaan

“Ada khabar angin yang apabila raya nanti tidak boleh balik kampung dan perniagaan ditutup, saya telah umumkan raya boleh balik kampung dan sambutannya begitu tinggi,” katanya.

Pada Ahad ketika di Bera, Pahang, Ismail Sabri memberi jaminan bawa kerajaan tidak akan melaksanakan kembali PKP dan sekatan untuk pulang ke kampung bagi sambutan Hari Raya Aidilftri tahun ini.

Beliau berkata, jika kes meningkat di sesuatu kawasan, Perintah Kawalan Pergerakan Diperketatkan (PKPD) secara bersasar akan dilakukan di kawasan terbabit sahaja. – Bernama


Satu lagi vaksin COVID-19 dilulus untuk ujian klinikal: Dr Noor Hisham

KUALA LUMPUR, 24 Syawal 1442H, Sabtu – Bahagian Regulatori Farmasi Negara (NPRA) meluluskan satu lagi kajian klinikal melibatkan vaksin COVID-19, kata Ketua Pengarah Kesihatan Tan Sri Dr Noor Hisham Abdullah.

Beliau berkata, kajian klinikal itu yang membabitkan produk ‘SARS-CoV-2 Vaccine (Vero Cells), Inactivated, 5μg/0.5mL’ yang dikilangkan oleh Shenzhen Kangtai Biological Products Co Ltd di China, diluluskan pada 28 Mei.

Kajian klinikal fasa tiga itu akan dijalankan di lapan pusat penyelidikan di negara ini dengan sasaran 3,000 peserta berumur 18 tahun ke atas dan dijangka mengambil masa 15 hingga 19 bulan.

“Malaysia merupakan sebuah daripada negara yang terlibat dalam kajian klinikal ini selain Colombia, Argentina, Pakistan, Filipina dan Ukraine.

“Vaksin ini juga telah diluluskan oleh negara China melalui Emergency Use Approval pada 14 Mei lepas,” katanya dalam kenyataan di sini hari ini.

Dr Noor Hisham berkata, kajian klinikal vaksin COVID-19 yang dijalankan di negara ini dapat memberi maklumat klinikal berkaitan keberkesanan dan keselamatan vaksin, serta kesesuaiannya kepada rakyat Malaysia.

Beliau berkata, ia adalah kelebihan yang diperlukan oleh kerajaan sebagai pemacu ke arah mencapai sasaran imuniti kelompok melalui Program Imunisasi COVID-19 Kebangsaan yang sedang giat dijalankan di seluruh negara.  -Bernama


Wujud perjanjian jawatan TPM antara PN dan PM

BANGI, 9 Zulhijjah 1443H, Sabtu – Sememangnya wujud perjanjian antara Pengerusi Perikatan Nasional (PN) dan Perdana Menteri, Datuk Seri Ismail Sabri Yaakob berhubung jawatan Timbalan Perdana Menteri.

Demikian dakwa Bekas Ketua Setiausaha Sulit Tan Sri Muhyiddin Yassin, Datuk Dr Marzuki Mohamad.

Katanya, perjanjian itu disaksikan dua individu penting daripada UMNO dan Parti Pribumi Bersatu Malaysia (Bersatu).

“Saya ingin mengesahkan perjanjian ini wujud. Sebagai pegawai Perdana Menteri kelapan pada waktu itu, saya terlibat secara langsung dalam penyediaan perjanjian ini.

“Perkara ditandatangani oleh Tan Sri Muhyiddin dan Perdana Menteri pada 17 Ogos 2021 dan disaksikan oleh seorang menteri daripada BERSATU dan seorang menteri UMNO,” katanya seperti dilapor Sinar Harian.

Jelas Marzuki, satu fasal dalam perjanjian berkenaan menyebut dokumen perjanjian yang dipersetujui itu, tidak boleh diterbitkan atau dizahirkan dalam apa-apa bentuk sebaliknya hanya boleh disimpan untuk rujukan kedua-dua pihak.

“Ia hanya boleh disimpan untuk rujukan kedua-dua pihak,” katanya.

Dedah Marzuki lagi, beliau sendiri terbabit dalam penyediaan perjanjian berkenaan di antara PN yang dianggotai BERSATU, PAS, Gerakan, Parti Solidariti Tanah Airku (STAR) dan Parti Progresif Sabah (SAPP) itu bersama Perdana Menteri.

Sebelum ini Muhyiddin dilaporkan mengadakan pertemuan dengan Ismail Sabri mengutarakan beberapa perkara penting termasuk menuntut jawatan Timbalan Perdana Menteri.


1 kes bunuh diri setiap 60 jam di Lubnan

BEIRUT, 20 Syaaban 1442H, Jumaat – Lubnan berhadapan dengan satu kes bunuh diri setiap 60 jam, menurut kajian baru, lapor Anadolu Agency.

Kajian yang dibuat oleh tujuh ahli terapi di Lubnan diterbitkan akhir bulan lalu di Asian Journal of Psychiatry.

Ia dibuat berdasarkan statistik bunuh diri daripada Pasukan Keselamatan Dalam Negeri Lubnan antara Januari 2008 dan Disember 2018.

Statistik menunjukkan bahawa pasukan keselamatan melaporkan 1,366 kes, rata-rata 2.4 kes daripada setiap 100,000 orang selama 11 tahun.

Kajian itu menyatakan bahawa penduduk Lubnan telah meningkat dari 4.8 juta pada tahun 2008 menjadi 6.9 juta pada tahun 2018 kerana ratusan ribu pelarian telah datang ke negara ini.

Ia juga mengatakan bahawa kes bunuh diri berlaku terutamanya dalam kalangan lelaki dengan 66 peratus sementara wanita 34 peratus.

Kajian itu juga menunjukkan bahawa 70.4 peratus daripada mereka yang membunuh diri adalah warga Lubnan, 13.4 peratus orang Ethiopia, 10.9 peratus orang Syria dan dua peratus orang Palestin.

Menurut Pesuruhjaya Tinggi PBB untuk Pelarian (UNHCR), jumlah pelarian Syria yang berdaftar di Lubnan pada tahun 2017 adalah 997,000 orang.

Juga, terdapat 400,000 pelarian Palestin yang tinggal di 12 kem pelarian di seberang Lubnan.

Para pemerhati mengatakan bahawa alasan di sebalik bunuh diri di Lubnan terutamanya di kalangan belia adalah keadaan politik, ekonomi dan sosial yang merosot.

Protes meningkat di Lubnan dalam beberapa minggu terakhir di tengah krisis politik dan keadaan ekonomi yang semakin buruk sejak berakhir perang saudara pada tahun 1990. – Agensi


Pergiat penggunaan media sosial untuk kembangkan Islam: Abang Johari

KUCHING, 10 Jamadilakhir 1444H, Selasa – Penggunaan media sosial seperti Telegram dan WhatsApp harus dipergiatkan sebagai antara platform berdakwah dan berkongsi idea mengenai Islam khususnya kepada generasi baharu, kata Premier Sarawak Tan Sri Abang Johari Tun Openg.

Beliau berkata, melalui kemajuan teknologi komunikasi, jarak fizikal tidak lagi menjadi penghalang untuk berhubung dengan serta-merta dan ia seharusnya membuka peluang yang luas untuk mempromosikan lagi nilai-nilai Islam.

“Ia tidak lagi janggal untuk kita mengguna dan menyesuaikan dengan (teknologi baharu). Saya percaya dalam beberapa tahun lagi, kita akan menggunakan hologram iaitu kaedah futuristik untuk memaparkan imej menggunakan cahaya untuk membentuk objek 3D dan saya mempunyai pengalaman ini di Korea (semasa lawatan baru-baru ini),” katanya.

Berucap merasmikan Perhimpunan Agung ke-19 Majlis Dakwah Islamiah Asia Tenggara dan Pasifik (RISEAP)  hari ini, beliau berkata Mesyuarat Exco serantau RISEAP baru-baru ini juga dijalankan secara dalam talian menerusi aplikasi Zoom.

Menurut Abang Johari, melalui kesinambungan tadbir urus yang cemerlang, RISEAP akan dapat meluaskan jangkauan mereka daripada 24 negara anggota ketika ini, meningkatkan jumlah keahliannya pada tahun-tahun akan datang.

“Terdapat banyak peluang untuk penganut agama berbeza untuk berkumpul dan meningkatkan persefahaman bersama. Ia memerlukan keyakinan dan keterbukaan untuk mendekati dan mengambil langkah yang akan membawa kita bersama dengan mempromosikan persefahaman antara agama dan bekerjasama rapat dengan kumpulan agama lain,” kata Abang Johari.

RISEAP ditubuhkan pada 11 November 1980 dengan matlamat untuk menyatukan negara-negara minoriti Islam di Asia Timur dan Pasifik.

Perdana Menteri pertama Malaysia Almarhum Tunku Abdul Rahman Putra Al-Haj merupakan Presiden pertama RISEAP dan kini jawatan itu disandang oleh Yang Dipertua Negeri Sarawak Tun Abdul Taib Mahmud selepas menggantikan Tunku Abdul Rahman pada 1988. – Bernama


Rebut kawasan: 15 lelaki disyaki samseng ditahan

AMPANG JAYA, 14 Jamadilawal 1442H, Selasa – Polis menahan 15 lelaki disyaki ahli sebuah kumpulan samseng kerana terbabit dalam pergaduhan di sebuah restoran di Pandan Indah di sini, malam tadi.

Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua mereka ditahan jam 10.30 malam, semalam.

Katanya, suspek berusia antara 17 hingga 35 tahun itu ditahan Bahagian Siasatan Jenayah, Ibu Pejabat Polis Daerah (IPD) Ampang Jaya, yang terserempak dengan mereka dalam keadaan mencurigakan di restoran terbabit.

“Berdasarkan hasil siasatan awal, dua kumpulan ini terlibat dalam pergaduhan bermula di kawasan Lembah Jaya dan terus membawa ke kawasan tempat tangkapan di hadapan sebuah restoran di Pandan Indah.

“Pergaduhan itu dipercayai tercetus kerana ingin merebut dan menguasai sesebuah kawasan bagi tujuan mendapatkan kepentingan tertentu, selain melakukan pemerasan,” katanya.

Mohamad Farouk berkata, lima daripada suspek ditahan didapati mengalami kecederaan di kepala dan kesan luka di badan serta sudah mendapat rawatan pesakit luar, manakala seorang lagi suspek ditahan di wad Hospital Ampang untuk rawatan lanjut.

“Berdasarkan keterangan dan kesan kecederaan dialami, kita percaya kedua-dua kumpulan bergaduh dengan menggunakan senjata berupa kayu dan topi keledar.

“Semua suspek ditahan ini terdiri daripada ahli kumpulan samseng secara kecil-kecilan dan pihak polis sedang giat mengenal pasti serta mengesan ahli satu lagi kumpulan yang bergaduh dengan mereka,” katanya.

Dalam pada itu, Mohamad Farouk seperti dilapor BH berkata, hasil siasatan awal mendapati empat daripada 15 suspek memiliki rekod jenayah lampau berhubung kes curi dan merusuh dan salah seorang turut didapati pernah ditahan di bawah Akta Pencegahan Jenayah (POCA).

“Kesemua suspek ditahan reman selama empat hari bermula hari ini hingga 1 Januari dan siasatan dijalankan mengikut Seksyen 148 Kanun Keseksaan atas kesalahan merusuh dan jika disabit kesalahan mereka boleh dikenakan hukuman penjara selama lima tahun atau denda atau kedua-duanya sekali,” katanya.


SPR disaran letak tarikh mengundi Sabtu, elak ganggu operasi sekolah

BANGI,16 Rabiulawal 1444H, Khamis – Kementerian Pendidikan (KPM) mencadangkan, supaya Suruhanjaya Pilihan Raya (SPR) menetapkan tarikh mengundi pada hari cuti khususnya Sabtu bagi mengelak operasi sekolah terganggu.

Menteri Kanan Pendidikan, Datuk Dr Radzi Jidin berkata, jangkaan hari mengundi bagi Pilihan Raya Umum ke-15 (PRU15) akan berlangsung bukan pada musim cuti persekolahan, jadi banyak bilik darjah dan ruangan di sekolah digunakan sebagai saluran tempat mengundi.

“Secara umum pilihan raya dibuat pada cuti hari minggu. Kita berharap begitulah untuk kali ini supaya tidak menjejaskan operasi sekolah.

“Buat Sabtu itu bagi memudahkan. Kalau Ahad lain pula, ada negeri bersekolah hari itu.

“Tapi kita tak tahu tarikh yang akan ditetapkan SPR. Apa yang penting, kalau operasinya pada Sabtu, ini adalah perkara yang kita sudah lalui seperti pilihan raya sebelum ini. Kalau hari bersekolah, operasi sekolah akan terjejas pada hari itu,” katanya seperti dipetik Berita Harian, hari ini.

Kelmarin, SPR dalam kenyataan memaklumkan, akan mengadakan mesyuarat pada 20 Oktober ini bagi menentukan tarikh penting bagi PRU15 termasuk hari penamaan calon, pengundian awal serta hari mengundi.

Radzi pada masa sama berkata, KPM telah mengadakan perbincangan dengan SPR berkenaan penggunaan sekolah, tetapi tidak membabitkan penggunaan pada hari bersekolah.

“Perlu diingat SPR untuk menyediakan tempat ini juga bukan sehari. Penyediaan tempat mungkin akan ambil masa sehari sebelumnya.

“Sebab itu, kalau ia diadakan pada Sabtu memudahkan semua orang, termasuk pihak sekolah dan ibu bapa,” terang beliau.

Beliau turut berharap supaya SPR meneliti sebelum memutuskan dalam membuat pemilihan tarikh-tarikh penting berkenaan.


SG4 fokus lima kluster perkukuh kerjasama

SHAH ALAM, 6 Rabiulakhir 1445H, Sabtu – Pembentukan ‘State-Government 4’ (SG4) akan memfokuskan kepada lima kluster bagi memperkukuhkan kerjasama empat negeri di bawah pentadbiran Perikatan Nasional (PN).

Menteri Besar Terengganu, Datuk Seri Ahmad Samsuri Mokhtar memaklumkan, kluster berkenaan adalah infrastruktur dan logistik; perdagangan, pelaburan dan perniagaan; pertanian dan keselamatan makanan; perundangan dan modal insan; serta sumber dan pendapatan baharu.

“Di peringkat menteri besar, kami sudah bertemu dan berbincang. Kami juga sudah memaklumkan kepada Exco masing-masing untuk melakukan perbincangan dengan rakan sejawat,” katanya.

Beliau berkata demikan dalam sidang media Muktamar PAS ke-69 di Ideal Convention Center (IDCC) di sini, hari ini.

Dalam pada itu, Ahmad Samsuri memaklumkan pembabitan Tun Dr Mahathir Mohamad sebagai penasihat dalam SG4 mampu menjadi nilai tambah.

Katanya, bekas Perdana Menteri itu telah melakukan banyak penglibatan dan sesi libat urus serta bertemu pelabur terutamanya dari Jepun, Korea dan China.

“Saya difahamkan selepas ini ada dari Timur Tengah pula, malah sudah ada pun pelabur-pelabur dari China hubungi beliau.

“Pada saya, ini adalah salah satu nilai tambah dengan proses sedia ada, yang mana kerjasama antara Kerajaan Pusat dan negeri,” katanya.


Cuaca panas, ribut petir silih ganti dalam tempoh 2 minggu

BANGI, 28 Ramadan 1444H, Rabu – Negara diramal mengalami cuaca panas dan ribut petir silih berganti dalam tempoh seminggu hingga dua minggu akan datang berikutan perantaraan monsun.

Situasi itu akan menyaksikan cuaca panas kering sehingga meningkatkan risiko kebakaran, terutama di kawasan tanah gambut, kata Felo Akademi Sains Malaysia, Prof Dr Fredolin Tajudin Tangang.

Beliau berkata, cuaca yang berubah-ubah kepada ribut petir turut mengakibatkan banjir kilat, khususnya di kawasan bandar seperti Kuala Lumpur.

“Sekiranya berlaku kebakaran hutan pula terutama di tanah gambut ia sukar dipadamkan dan pasti akan menyebabkan jerebu .

“Kalau boleh kita tidak mahu jerebu yang berbulan-bulan kerana ia akan mendatangkan masalah kesihatan dan sebagainya,” katanya seperti dilapor Astro Awani.

Justeru, Prof Fredolin menekankan kepentingan mengambil iktibar dan bersiap siaga menghadapi sebarang kemungkinan akibat cuaca buruk itu.

Bahkan katanya, pemantauan berterusan perlu dibuat di kawasan hutan dan semak kering bagi mengelakkan kebakaran selain menyelenggara sistem perparitan untuk menampung curahan hujan lebat.

Sebelum ini, Menteri Perubahan Iklim, Nik Nazmi Nik Ahmad memaklumkan cuaca panas dialami negara sekarang dijangka berpanjangan sehingga Ogos berikutan peralihan monsun.

Beliau berkata, keadaan itu dialami semua negeri dengan bahagian paling terasa di utara dan Pantai Timur.


Penunjuk perasaan Maghribi bantah keputusan kerajaan wajibkan pas vaksinasi

RABAT, 21 Rabiulawal 1443H, Khamis – Penunjuk perasaan di Maghribi turun ke jalan raya di bandar-bandar seluruh negara, semalam bagi mengecam keputusan kerajaan mewajibkan pas vaksinasi COVID-19 untuk dibenarkan bekerja dan memasuki tempat awam.

Keputusan yang berkuat kuasa 21 Oktober lalu itu menetapkan bahawa rakyat Maghribi mesti memberikan bukti vaksinasi untuk memasuki tempat kerja mereka.

Dalam satu kenyataan, kerajaan berkata, majikan mempunyai tanggungjawab undang-undang untuk menguatkuasakan keputusan berkenaan.

Pas itu juga diperlukan untuk mengakses perkhidmatan lain seperti restoran dan bank serta perjalanan domestik atau antarabangsa.

Kerajaan Afrika Utara dengan 36 juta rakyat itu mempunyai kadar vaksinasi tertinggi di Afrika, dengan lebih daripada 50 peratus penduduk telah disuntik sepenuhnya.

Awal bulan ini, kerajaan juga mula memberikan suntikan penggalak.

Tetapi keperluan menunjukkan pas vaksin secara tiba-tiba itu juga telah mencetuskan tentangan, dan menyebabkan orang ramai berpusu-pusu ke pusat vaksin untuk mendapatkan suntikan.

Di ibu negara, Rabat, penunjuk perasaan berkumpul di luar bangunan Parlimen dan melaungkan slogan menentang peraturan itu, dengan alasan ia bertentangan dengan hak asasi manusia dan kebebasan sivil.

Polis kemudian membentuk barisan untuk menghalang penunjuk perasaan yang marah daripada masuk ke dalam bangunan.

Beberapa penunjuk perasaan bertempur dengan polis ketika mereka ditolak ke Mohammed V Avenue yang menuju ke bangunan Parlimen.

Antara penunjuk perasaan ialah Ahli Parlimen dan Setiausaha Agung parti pembangkang, Parti Sosialis Bersatu, Nabila Mounib.

Beliau menyertai protes itu selepas dilarang memasuki bangunan Parlimen kerana hadir tanpa pas vaksinasi.

Adegan yang sama berlaku di bandar-bandar Maghribi yang lain, dengan berpuluh-puluh penunjuk perasaan turun ke jalan raya di bandar paling ramai penduduk di negara itu, Casablanca serta kawasan tumpuan pelancong Marrakech dan Agadir.

Mereka menjerit ‘Bersatu menentang pas!’  ketika polis menolak dan menghayun belantan ke arah beberapa penunjuk perasaan dalam usaha untuk menyuraikan mereka. – Agensi


Kalimah Allah: Resolusi dimaklum setelah perkenan Majlis Raja-Raja

BANGI, 2 Syaaban 1442H, Selasa – Resolusi berkaitan isu kalimah Allah akan dimaklumkan setelah menerima titah perkenan daripada Majlis Raja-Raja.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al Bakri berkata, menjadi kelaziman bagi isu-isu hal ehwal Islam di Malaysia terutamanya di peringkat nasional, di mana sebarang bentuk resolusi, usul dan pandangan akan disampaikan kepada Penyimpan Mohor Raja-Raja untuk disembah maklum kepada Majlis Raja-Raja.

“Alhamdulillah, munaqasyah khas isu-isu semasa mufti-mufti seluruh Malaysia dan alim ulama’ berkaitan isu kalimah Allah telah berlangsung dengan jayanya hari ini.

“Saya mengucapkan sekalung penghargaan atas komitmen dan kesungguhan para Ashabus Samahah Mufti-Mufti dan para alim ulama’ yang dijemput bagi menyampaikan buah fikiran masing-masing,” katanya dalam satu hantaran di laman Facebooknya hari ini.

Terdahulu, Dr Zulkifli berkata, satu pertemuan dengan mufti di seluruh negara dan pakar undang-undang bagi memuktamadkan resolusi berkaitan isu kalimah Allah diadakan hari ini.

Menerusi perkongsian di portal al-Bayan, Dr Zulkifli berkata, cadangan pertemuan bersama mufti itu dibuat selepas perbincangan bersama Panel Kajian Akidah Jabatan Kemajuan Islam Malaysia (Jakim) dan Penasihat Undang-Undang Jakim, Jumaat lalu.

Katanya lagi, pertemuan tersebut antara lain bagi mendapatkan kesepakatan mufti dan pakar undang-undang kerana tindakan segera yang teratur dan berprinsip perlu memandangkan isu itu melibatkan aspek teknikal.

“Berhubung isu akidah, apa yang diputuskan oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia sejak 2008 sudah jelas,” katanya.

Mengulas lanjut, Dr Zulkifli menyeru umat Islam untuk terus bersatu hati bagi memartabatkan agama itu sebagai agama Persekutuan menerusi ilmu, iman dan amal.

“Keharmonian dan perpaduan rakyat Malaysia akan terus menjadi teras pembangunan negara yang kita cintai bersama,” katanya.


Aplikasi WhatsApps alami gangguan

BANGI, 28 Rabiulawal 1444H, Selasa – Perkhidmatan aplikasi media sosial, WhatsApp dilaporkan sedang mengalami masalah teknikal menyebabkan pengguna tidak boleh mengirim mahupun menerima mesej.

Perkhidmatan yang dimiliki syarikat gergasi, Meta itu dilaporkan tidak dapat diakses melalui web atau aplikasi telefon pintar.

Menurut laman sesawang DownDetector, masalah itu dikesan berlaku pada jam 3 petang ini.

Laporan itu juga menyatakan bahawa lebih 400 pengguna perkhidmatan berkenaan sudah mengemukakan aduan berhubung gangguan terbabit.

Berdasarkan perangkaan awal, sebanyak 86 peratus pengguna didapati menghadapi masalah berkenaan.

Bagaimanapun, tiada kenyataan rasmi dikeluarkan setakat ini oleh penyedia perkhidmatan media sosial terbesar itu.

Difahamkan, aplikasi itu bukan mengalami gangguan di negara ini, malah turut membabitkan pengguna di Dubai, Amerika Syarikat, Indonesia dan India.


Lelaki hina Sultan Johor di media sosial ditahan

KUALA LUMPUR, 4 Syawal 1444H, Selasa – Seorang lelaki yang disyaki membuat hantaran berbaur penghinaan terhadap Sultan Johor Sultan Ibrahim Almarhum Sultan Iskandar melalui media sosial ditahan hari ini.

Setiausaha Polis Malaysia, Datuk Noorsiah Mohd Saaduddin berkata, lelaki berusia 35 tahun itu ditahan di sebuah rumah di Puchong, Selangor dan polis turut merampas satu telefon bimbit jenama Samsung serta sekeping kad sim jenama redONE.

“Lelaki itu dipercayai memuat naik hantaran berunsur penghinaan terhadap Sultan Johor menerusi akaun Facebook ‘Indera Mulia’ pada Khamis lepas,” katanya dalam kenyataan malam tadi.

Noorsiah berkata, kes itu disiasat mengikut Seksyen 4(1) Akta Hasutan 1948 kerana mendatangkan kebencian atau penghinaan terhadap mana-mana raja atau kerajaan serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Permohonan reman terhadap suspek mengikut Seksyen 117 Kanun Tatacara Jenayah akan dibuat hari ini di Ibu Pejabat Polis Daerah Dang Wangi,” katanya yang memaklumkan kes itu disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.

Beliau menasihati orang ramai supaya tidak menyalahgunakan media sosial dengan mengeluarkan kenyataan yang mengundang kemarahan, menimbulkan rasa benci kepada agama, bangsa, kaum, raja dan seumpamanya yang boleh membawa kepada keadaan tidak harmoni dan menggugat perpaduan negara. – Bernama


PRU15: UMNO kembali runding dengan PAS jika penuhi tiga syarat

ALOR GAJAH, 5 Rabiulawal 1444H, Ahad – UMNO akan kembali ke meja rundingan dengan PAS berhubung kerjasama dalam Pilihan Raya Umum Ke-15 (PRU15) jika parti itu memenuhi tiga syarat ditetapkan, kata Presiden UMNO Datuk Seri Dr Ahmad Zahid Hamidi.

Ahmad Zahid berkata tiga syarat berkenaan telah dikemukakan kepada PAS ketika beliau bertemu dengan Presiden parti itu Tan Sri Abdul Hadi Awang baru-baru ini.

Ditanya apakah tiga syarat tersebut, Ahmad Zahid berkata:”Saya telah nyatakan itu ((kepada PAS), lebih baik saya tidak menyebutkannya”

Mereka (PAS) mengetahui syarat-syarat itu dan kalau mereka memenuhi syarat-syarat itu baharu rundingan boleh dilakukan dengan mereka,” katanya ketika ditemui pemberita selepas Majlis Penutup “Boot Camp” BNComms di sini hari ini.

Ahmad Zahid, yang juga Pengerusi Barisan Nasional (BN), berkata permuafakatan antara UMNO dan PAS untuk menghadapi PRU15 akan “kekal di takuk lama” jika tiada keputusan rasmi daripada PAS.

“Selagi PAS tidak membuat keputusan secara rasmi selagi itu kita tidak dapat merungkaikan apa juga isu dan perkara-perkara yang menjadi perbezaan antara kedua-dua parti,” katanya. – Bernama


Banjir: Semua PPS di Terengganu ditutup hari ini

BESUT, 7 Jamadilakhir 1444H, Sabtu – Kesemua pusat pemindahan sementara (PPS) yang menempatkan mangsa banjir di Terengganu ditutup sepenuhnya pada 12 tengah hari tadi.

Pengarah Angkatan Pertahanan Awam Malaysia (APM) Daerah Besut, Kapten (PA) Ramlan Ros Wahid berkata, PPS terakhir yang ditutup ialah Masjid Kampung La yang melibatkan 22 mangsa daripada lima keluarga.

Beliau berkata, kesemua mangsa yang ditempatkan di PPS berkenaan pada 18 Disember lepas telah meninggalkan PPS kira-kira pukul 11 pagi.

“Saya difahamkan sebahagian mangsa menumpang di rumah saudara-mara kerana kediaman mereka musnah 100 peratus selepas dihanyutkan air banjir yang deras,” katanya ketika dihubungi Bernama.

Sementara itu, Timbalan Pengerusi Jawatankuasa Bencana Terengganu, Hanafiah Mat berkata, 12 keluarga mangsa banjir yang hilang tempat tinggal akan diberikan penempatan sementara atau rumah sewa yang ditanggung oleh kerajaan negeri.

Hanafiah yang juga Pengerusi Jawatankuasa Kebajikan, Pembangunan Wanita, Keluarga dan Perpaduan Nasional Terengganu berkata kerajaan negeri sedang meneliti perkara itu untuk disalurkan bantuan termasuk pembinaan rumah baharu kepada mereka yang layak.

“Kerajaan negeri melalui Majlis Agama Islam dan Adat Melayu Terengganu (MAIDAM) akan mencari rumah sewa yang sesuai untuk keluarga yang terlibat dan bayaran sewa akan ditanggung sepenuhnya oleh pihak kami.

“Selain itu bagi mereka yang layak, kita akan membantu membina rumah baharu untuk memastikan mereka mempunyai tempat berteduh,” katanya.

Banjir gelombang kedua yang melanda Terengganu pada 18 Disember menyebabkan lebih 40,000 rakyat terjejas dan terpaksa ditempatkan di 315 PPS di kesemua lapan daerah di negeri ini.

Kerajaan negeri sebelum ini turut mengumumkan pemberian bantuan tunai khas sebanyak RM1,000 kepada kira-kira 10,000 Ketua Isi Rumah (KIR) yang akan diagihkan pada Januari hingga Februari tahun depan.- Bernama